ပြကိုဟ်လၚ်္ကာဗုဒ္ဓဝၚ်

ညံၚ်ကောန်ဂကူမန် ဗုဒ္ဓဘာသာဂမၠိုၚ်

သ္ဂောံတီကေတ် ပရူဗုဒ္ဓဝၚ်ကျာ်တြဲဂေါတမ

ကျာ်ဇၞော်အ္စာတၠ အစွောံ ချူဆန်လဝ်

* ပြကိုဟ်လၚ်္ကာဗုဒ္ဓဝၚ် ကျာ်တြဲဂေါတမ

(က) ဂလာန်-နိဒါန် 

အဲဇၞော်အာရ၊ မောဟဂၠိုၚ်သန်။ ဟီုကၠာဝိုတ်ကြဴ၊ ဟီုကြဴဝိုတ်ပၠန်။ ထပှ်စှော်ပိ၊ အာယုက်ဂ္ညိပ္တန်။ ပ္ဍဲစိုတ်ဟွံမြဟ်၊

လိက်လၞုဟ်ဆန်။ ပါရမဳကျာ်၊ လွဳဂၠိုၚ်သာ်ပၠန်။ သၟိက်ကဵုတီအိုတ်၊ တၟံစိုတ်ဇန်။ ဗှ်ကုသဵုပၠန်၊ တုဲဒးဆန်ရောၚ်။ ။

(ယွံကောန်ဂကူညးမဆာန်လိက်ပတ်မန် ဆာန်ဂကူမန်တံ ဗီုကျာ်ဇၞော်အ္စာအစွောံ ဆာန်လိက်ပတ် ဆာန်ဂကူဂှ် ဗှ်ဗၞုဟ်ကဵုဂွံအိုတ်ညိ၊ ၜိုန်ဂွံအာယုက်ထပှ်စှော်သၞာံပြၚ်ကီုလေဝ် လွဳဟွံထောအ် ပ္ၚောအ်စိုတ်ကုသဵု၊ သွက်ဂကူဗွဲကြဴရောၚ် ဟွံသေၚ်ဟာ ကောန်ဂကူတံတီတုဲ ဂုဏ်ကျာ်ဇၞော်အစွောံ ဗီုနွံမေတ္တာလ္တူပိုဲဂှ် ဒဵုကဝ်တဴလ္ပဝိုတ်ညိ၊ ပိုဲလေဝ်ဗွဲဗၞတ်သၟဟ်ရထမာန် သွက်ကောန်ဂကူဗွဲကြဴ ဂွံတီညာတ်အာဂၠံၚ်ခိုဟ်ဂၠံၚ်ပြဲ ပြကိုဟ်မွဲမွဲ၊ လိက်မွဲမွဲအုပ် ညံၚ်ဂွံတက်တြးပ္တိတ်မာန် ဂိုတ်ဂစာန်ညိ၊ လိက်ပြကိုဟ်ညးတၞဟ် တက်တြးပ္တိတ်လဝ်တံဂှ်လေဝ် ကဵုဒြဟတ်ရာန်ဗှ်အိုတ်ညိ။)

၁။ သတ္တံဟဳမံၚ်၊ ပ္ဍဲဂၚ်သံသာ ကဵုဂွံဟံၚ်ဏာ နူသံသာညိ။

၂။ သစ္စပန်ခုတ်၊ နွံစၟတ်ယုတ္တိ၊ ယာံအဲဂွံဂြၚ်၊ ဇၟာပ်တၚ်ဖိဖိ၊ ဓရ်သစ္စပန်၊ ပြဲသန်ဒမၠိ၊ အိုတ်သတ်ဇၟာပ်ကၠၚ်၊ ကဵုဂွံဂြၚ်ညိ။

၃။ နူဒဒိုက်ကၠာ၊ သံသာယုတ္တိ၊ ယာံအဲလ္အိတ်၊ ဗၠးတိတ်ဒမၠိ၊ သတ်ပ္ဍဲသံသာ၊ ဒဒိုက်ပါမြိ၊ ကဵုဂွံဗၠးဖျဴ၊ နိဗ္ဗာန်တြဴညိ ။ ။ ။

( ဗီုကျာ်တြဲဆာန်ဍူပိုဲသတ္တံ ပ္တံကၠုၚ်လတ်ပါရမဳ စွံစိုတ်ကရုဏာလ္တူပိုဲသတ္တံ အတိုၚ်ပိတၚ် နွံပ္ဍဲဂလာန်လၚ်္ကာဝွံရ။ တီကေတ်ပရေၚ်မေတ္တာကျာ်တြဲတုဲ  ကျာ်ဂှ်-ဂိုတ်သ္ပစ္ၜုဲစ္ၜော် ရှ်ေသှ်ေအိုတ်ညိ။ ဓရ်ကျာ်တြဲဂှ် ဂိုတ်ကတ်ဗ္တောန် ဒ္ဂိုန်ဒ္ဂေတ် မၚ်မွဲအိုတ်ညိ။ သၚ်ကောန်ကျာ်တြဲဂှ် ဂိုတ်ရဴဂဴ ယိုက်ဒိုက်ထံက်ပၚ် ပစ္စယ်ပန်အိုတ်ညိ ။ )

( ဂလာန်အာတ်အခေါၚ် . . . . .

ယွံကောန်ဂကူမန်တံ လိက်လၚ်္ကာဗုဒ္ဓဝၚ်ကျာ်တြဲဂေါတမဝွံ ကျာ်ဇၞော်အစွောံ ဗၞတ်၂၀၀-သၞာံပြၚ် ဃောဍုၚ်ဟံသာဝတဳ(ဗဂေါ)ခိုဟ်စတေံ ညးချူဆန်လဝ်ရ။ လိက်ဝွံပ္ဍဲဍုၚ်သေံ(ဒျောဒျာ)တေံ ပ္တိုန်စက်တက်လဝ်မွဲဝါ၊ ဂွံမိၚ်ဂွံတီကေတ်ရ။ လၟုဟ်ဝွံ လိက်တံဂှ် ဟွံဆဵုဟွံညာတ်ရ။ ပ္ဍဲကောန်ဂကူတံ လိက်ဟီုကၠုၚ်တုဲဝွံ ယဝ်နွံမ္ဂး သ္ပဓရ်မေတ္တာတုဲ ကဵုပရိုၚ်ညိ။ ဟွံသေၚ််ဂှ် သၠးကဵုဒါန်မ္ဂး တၚ်ဂုဏ်ဗွဲတၟေၚ်ရ။ ကြဴဒၞာဲယောၚ်ယာ ဂွံပလေဝ်ဗပေၚ်စုတ်ရ။ လိက်လၟုဟ်ဝွံ ချူစလောအ်လဝ်အဆက်က်တုဲ ဒၞာဲယောၚ်ယာ၊ ဒၞာဲဟွံပေၚ်နွံမ္ဂး သၠးအခေါၚ်အိုတ်ညိအဴ ။ )

နာဲကလျာဏ ဖအံက် ဘာတိုက်တၟိ

(ခ) ပဏာမ 

ပဏာမ - ပဋိဉာည် - နိဒါန်

နမော တဿ ဘဂဝတော အရဟတော သမ္မာသမ္ဗုဒ္ဓဿ။

လယုၚ်စေတၞာ၊ သဒ္ဓါစရိုတ်၊ တဲပပၞာၚ်ထဝ်၊ အၚဝ်ၝောံကိုတ်၊ ပ္ဍုန်လဝ်လ္တူကၞေၚ်၊ ဟွံဗၠေၚ်တသိုတ်၊ ကျာ်ဓရ်သၚ်သ္ကဲ၊ ရတ်ပိပြဲအိုတ်။ အဲလ္ၚောဝ်ကၠာ သီုသာဘာသိုတ် ဖိုလ်လ္ၚောဝ်အဲ ရတ်ပိပြဲသ္ကိုတ်၊ အန္တရာဲဆက်၊ စှ်လက်လ္ၚီကိုတ်၊ ကဵုလာဲလေၚ်အိုတ်၊ ကဵုပၠိုတ်ဟောမ်ညိ၊ ပြဲဂုဏ်အဆတ်၊ တိုၚ်ဂုဏ်ရတ်ပိ လ္ၚောဝ်တုဲအဴ ဗွဲကြဴဒမၠိ အဲပြေၚ်လဝ်ညိ သိဒ္ဓိဝါကျ တိုၚ်လၟေၚ်ကာပၠန် လၟေၚ်ဆန္ဒ လိက်မဟီုပ္ညန် ပ္ဍဲရးမည ပ္ဍဲရးဒေသ ဟံသာဝတဳ . . . ။

ယမုလိက်ကၠာ ပတမ်ပါရမဳ ကဝိဆန္ဒ နာမခုတ်ပ္ညဳ ပ္ဍဲဂကောံသၚ် တူသဒၚ်ဂြဳ အသွောအ်နာမ ဌာနဘောဂဳ တန်လဝ်သက်လက် ဗီုအိန်တက္ခဳ ကဵုဂွံတီရော ဇၟာပ်ဇန်လောကဳ တၞံပါရမဳ လိက်ခုတ်ပ္ညဳရောၚ်။ ( ပ္ဍဲတောၚ်ဗုဒ္ဓဝၚ်၊ တၚ်ယၟုတၟိ၊ ကလၚ်လဝ်ညိ၊ ဒမၠိလ္ပကဵုမှာ။ )

လိက််ဝွံဆန်ဗ္ဒဟ်၊ တိုၚ်တဝှ်ဂုဏ် သက္ကရာဇ်တုန်၊ ဟီုပ္ဍုန်စၟတ်သၞာံ လ္ၚီကၠံတုန်ဂှ် ပိစှော်ဒစာံ ကထိုန်ဟီုလံက် ဗွဲမံက်ဒစာံ တ္ၚဲသိုက်ပြဲဗာံ စၟတ်သၞာံဗိုန်က္ဍန် ကာလဂှ်ယး လိက်ဝွံညးဆန် မုဒၞာဲဌာန ဒေသဒတန် လိက််ဝွံတုန်ပၠန် ညးမဆန်လဝ် ဟံသာဝတဳ မြုကျာ်ဩဳထဝ် ရးဟံသာဝတၞံ ကွာန်ပအမ်လဝ် ကွာန်ဆက်တိတ်ရ နာမခုတ်လဝ် ကွာန်အခေါၚ်ထဝ် ခုတ််လဝ်ဗတ်မည် ဗတ်ဗမာဟေၚ် ယှိုဲကျေန်ခုတ်ပ္တန် မၞိဟ်ပ္ဍဲကွာန်ဂှ် သဒ္ဓါသၟဟ်န် သ္ဍိုက်ရတ််ပိလောန် စိုတ်ဟွံစောန်ကၠိ ဍာ်ဇိုၚ်သၚ်သၟတ် ပုၚ်ဝတ်ဒမၠိ တောမ်ပလံၚ်သၟတ် ဒဵုဌာန်ရတ်ပိ ရိုဟ်တ္ၚဲဟွံပိုတ် အိုတ်တမအ်သ္ၚိ ဂယးသဝ်တ္ၚဲ စိုတ်ဇြုၚ်ပြဲဂၠိ . . . ။

ပဉ္စသဳလာ နွံပ္ဍဲဒွါပိ တြုံသဒ္ဓါအဴ ဗြဴနွံဟိရိ ဇြပ်ဓရ်မွဲဂ္ညိ နကြိသိုၚ်လဝ် လာထဝ်ဂဵုခၠၚ် ဒေန်ဗတၚ်ထဝ် ပဏၚ်တွံဓရ် လျးထဝ်ဍာဲဂဵု အၚောဝ်ရေၚ်တၚ် လျးခၠၚ်လဟဵု ဇြပ်ဓရ်ပဏၚ် ပြဲသၚ်တၚ်ဃဵု ပယာံသဝ်တ္ၚဲ ပၚ်မှိၚ်ဓရ်အဵု ကျိုၚ်ကျဝ်ညံၚ်ပေါဲ ဇက်ဂၠောဲတသဵု ဝုတ် ဗၠာဲ ဗျုထဴ တြုံ၊ဗြဴတဝဵု တိတ်ပၚ်မှိၚ်ဓရ် တွဳဗဝ်တသဵု ထမုတ်ပ္ကဴဝတ် ကၞတ်ကုသိုလ် ရိုဟ်တ္ၚဲတဝဵု ကုသိုလ်ပလွဳ . . . ။

ဂိတုဝှ်ပြဲ ဗပေၚ်တ္ၚဲသဳ စံၚ်ပၞာၚ််ရေၚ်ပ္ကဴ သ္ဍဴဂဵုတမဳ မွဲစွေက်သ္ကဲ ဗပေၚ်တ္ၚဲသဳ ဓာပ်ဆာပ်ဖမ်မံၚ် လဒုကၠံၚ်သ္အဳ ရေၚ်ဇၞောဝ်ဍောၚ်ပ္ကဴ ပူဇဴစေတဳ စိုပ်ကထိုန်သ္ကဲ တ္ၚဲတိၚ်တ္ၚဲသဳ မွဲစွေက်ပြဲ ပိတ္ၚဲအနဳ စံၚ်ပၞာၚ်ရေၚ်ပ္ကဴ ပူဇဴစေတဳ စိုပ်ဂိမှန္တ ခုဇ္ဇရာသဳ ကၠောံမိတ်အနဳ သၚ်ကြာန်ပ္ညဳလဝ် ကြာပ်သၞာံအတး ဍုၚ်ရးတမ္ညဝ် ရုပ်ကျာ်အနဳ ခၞံစေတဳထဝ် က္ဍိုၚ်ဇၞောဝ်သံက်ဗျာံ အလာမ်သဝဝ် ဍောၚ်ပ္ကဴထဝ်ဗျာၚ် ရေၚ်လဗာၚ်လဝ် ဓာပ်ဆာၚ်ဖမ်မံၚ် ဗြုကၠံၚ်ဆမ္ညဝ် ပိတ္ၚဲဆတ္တဝ် ရေၚ်လဝ်စေတဳ ရုပ်ကျာ်ရေၚ်လဝ် လျးထဝ်ဖျဳဖျဳ ကျာ်ဒတဴကျဝ် လျးညံၚ်ထဝ်ဏှဳ စှ်ဒစာံဟတ် ဒးဗၞတ်လောကဳ ဗဝ်ကျာ်ဗတဳ မ္ၚးၜဳဂျ ဍာ်ဇြုၚ်ခၠၚ်သန် ကၠေၚ်ကၠန်ဟွံက ဗတဳသာ်ဩန် သဳဒန္တရ၊ ဌာန်သုဝဏ္ဏ ပုဗ္ဗတအဴ ဒက္ခိဏပ္ညုၚ် ကြုၚ်ထဝ်အပၠဴ သၚ်ဗတဳတၟအ် ဍာ်ဒွအ်ကမြဴ ဗတဳသာ်ဩန် ဗုတ္ၜန်တ္ၜောဲတဴ . . . ။

ကြုၚ်ဒက္ခိဏာ သၟဝ်ကျာဂြိုပ်ပ္ကဴ ကိဟ်ဍောၚ်ဓိတာန် ဇဝ်ဍောၚ်ပြာန်ပ္ကဴ မၠဵုဍံက်စမ္ပါ သဂါဂ္ညိဂၠဴ ဂၠိုၚ်သန်တၞံပ္ကဴ ရာၚ်တဴလျးဂဵု ဗမံက်ဌာန်ဘာ ဗျိၚ်အာဂြိုပ်ဒဵု ဓာတ်သော်သဝှဝ် စေတဳထဝ်ဂဵု ဇရေၚ်ဂြိုပ်ယာန် ဒှ်ဌာန်မ္ၚဵု ဌာန်စေတဳမြဟ် သတးတဴက္ဍဟ်ဒဵု ကိဟ်ပြာန်ဇက်ဇက်ဂၞု တၞံဆုလှဵုလှဵု ပဏဟ်တနေၚ် ကြုက်တၟေၚ်ဂၠံက်သတဵု မ္ၚူတမုဟ် မရာၚ်ဍုဟ်ဂဵု ကြုၚ်ထဝ်သိၚ်ဃဵု ဍုဟ်ဂဵုမောဝ်မာ  . . . ။

တၞံကသဵုပ္ကဴ ရာၚ်တဴဍောၚ်ဗ္ဂာ လအ်ဇြကမၠံက် ဇိုန်ဍံက်စမ္ပာ ပ္ကဴပြာၚ်ပဏာ် ပ္ကဴဂၠာ်စမ္ပာ မၠဵုၜုန်တာရိက် သဘိက်စမ္ၚာ ဓလာဲထဝ်ဩန် ပ္ကဴကဏ္ဏကာ ဇုက်ဂၞုဗဗုၚ် ဂမုၚ်ရာၚ်ဗ္ဂာ ထိုၚ်ဘိမ္မရာ မှောဝ်ဇဴဩဳဩဳ တလိုန်ဒြဝ်သၞေၚ် ဗျိၚ်တရေၚ်ဖဳ တဝ်သွဝ်သဂါ၊ ဍောၚ်မၠဵုမာလဳ နန္ဒလဳယန် ကြေၚ်ဗန္ဓဇဳ ထေဝဝ်အနာၚ် ဂၞဲစာၚ်အနဳ ပ္ကဴသာရဖဳ ဍောၚ်ဇဳသွာ သာဲအဒါယ်တ္ၜန် ဂၠာဲဇာပ်ဂန္ဓာ လဒုဒြဝ်သၞေၚ် ဗယာပ်သ္ဇေၚ်ၜါ ဂဇေပ်နိဇ္ဇ ဂန္ဓမာလာ လအ်ဇြမျီုတ္ၜၚ် မ္ၚဵုက္ၜၚ်လညာ ပၠိုဟ်ဍောၚ်ရာၚ်ဗ္ဂါ မွဲသာလမေၚ် ထ္ၜူထိုၚ်ထဝ် တလိုန်ဒြဝ်သၞေၚ် အသုက်ရာၚ်ဂၠု ဇုက်ဂၞုဓဇေၚ် ဍံက်ဆာၚ်သ္ဇၚ်ထောဲ လပေါဲအံၚ်ရေၚ် ဂၠိုၚ်ကဵုပ္ကဴဟေၚ် ဖဳတရေၚ်ဆာဲ . . . ။

ထိုၚ်ဘမ္မရာ မှောဝ်ဇဴလောန်ကာဲ တလိုၚ်သၞေၚ်ဖူ လောန်ထောန်တ္ၜူမာဲ ဂစေံဂြိုပ်တအ် တာန်ကအ်အိုက်အာဲ စာၚ်ကၠိုက်စာၚ်ဍေဝ် ဂြဴဂတေဝ်ကွာဲ ကွဴသာရိကာ ကြဵုဇာလောန်ကာဲ တ္ၚေက်ထဝ်တ္ၚေက်ဂြၚ် ကြေၚ်ကြၚ်ဗြုၚာဲ ဂစေံဇၟာပ်ဒၞာဲ မိပ်စိုတ်ကာဲကဝ် လဏေၚ်စက်စာန် ဗြုတာန်သအဝ် လလောၚ်စလာၚ် စာၚ်ဍေဝ်မြာ်ထဝ်  . . . ။

ဂြိုပ်ဗျိၚ်သဝှဝ် ဗိုၚ်လဝ်စေတဳ စေတဳအသၟဝ် လျးထဝ်ဖျဳဖျဳ ဓာတ်သော်သွိၚ် ကျာ်သၟိၚ်ခမဳ အံသဝ်ကျာ်ဩဳ စေတဳပြမ သမၠုၚ်ကျာပ္ညဳ စေတဳကြုၚ်လှ ဍာ်ဒွအ်သလံၚ် သာ်အရံၚ်မြ ယၟုနာမ မူလဒတန် ဇြပ်သီဂေါဝ်ဂၠိ ရုပ်ကျာ်ထိတ္ၜန် သာမယျအဴ တြုံဗြဴမှာဇန် ပြာပ်အာသဳကၠဳ ဓါတ်စေတဳပၠန် က္ဍိုၚ်ထဝ်ဂ္ညိ အလာမ်ထိတ္ၜန် ဍောၚ်ပ္ကဴအသဝ် ရေၚ်လဝ်ဒိုဟ်ပန် ဓာပ်ဆာၚ်လဒု ဖမ်မံၚ်ဗြုလောန် လ္ၚောဝ်သဳကၠဳ စေတဳဇၟာပ်တန် ဗမံက်ဌာန်ပ္ညဳ စေတဳပြဲသန်  . . . ။

ဒိုဟ်ပလိုတ်ပၠန် ၜဳသဳဒန္တ ကျာံဇြဟ်သပါ ၜိၚ်သောၚ်ဗဂါဂျ ပ္ဍဲဍာ်ဂၠိုၚ်သၟတ် ဗဝဝ်မစ္ဆ ကတၟေၚ်ဂၠိုၚ်ဂျ ၜိၚ်ဂျတလာဲ ကပဍေၚ်ကီု ဣဗီုကဆာဲ ကဗၞာံလံက်လာ် ကကၠာ်လမာဲ သကအ်လနန် ၜိၚ်လောန်သာဲသာဲ ကအလုဲလာဲ ကချောဲပဏဟ် ကဗၠိက်ကကြၚ် သီုကဂြၚ်ဗှ် လတီုကပြိုၚ် ခဗာတ်ဂျိုၚ်သ္ၚဟ် ခေါလဗာတ်စိ ကပၠိကပၠာဲ ကက္ဍိုၚ်ဇၞောဝ်သၟတ် ကကၠဴမတ်ဍာဲ ကဒက်ကအေက် ကမြေက်မွဲဒၞာဲ ပကိုၚ်ကချုဲ စပ်စၚုဲၚာဲ ကဗဂေါၚ်ၜိၚ်သာဲ ကရောန်ဂၠာဲဩၚ် ကမွဲဇၞော်ဂျ ဂးကဂဗံၚ် ကက္ဍတ်ပၠေအ်ဒံၚ် ကဆံၚ်ဒဂး ကတေဝ်ကဍာ် ဂၠိုၚ်သာ်ၜိၚ်နး ကပြေၚ်ဇၞော်ကၠး ဂးကဝံလု သံၚ်ၚ်ရုရု ဗီုကကၠုၚ်ၜိၚ် ၚုဲဇၞော်သၠိုက်ခြပ် ရပ်သ္ဇၚ်ဇမၠိၚ် ကၞုဟ်ဒွိကၠဴခုတ် အရုတ်လဗိၚ်  . . . ။

ကၠဟ်သာ်ဒိုၚ်ကီု မံၚ်တဴသီုဒွန် ကၟအ်အသီ ဗမက်လဳၜန် ဂစေံဇၟာပ်တန် လဳၜန်ချံက်ချာ ကၠဟ်ဇြုံကၠဟ်က္ၜၚ် ပါကဟံသာ ပံက်ကွာ်ဇၚ်မံၚ် ဗြုကၠံၚ်ဟောဒြာ ၜိုပ်ၜၚ်အဒါ မြာ်ခလာဒၟံၚ်သၟဟ် ဂစေံဂမၠိုၚ် ဝေၚ်ဂြိုၚ်လတှ် စေအ်ဏေအ်ယဝါံ ရာဂါံသၟဟ်ဟ် ဇၟာပ်အခိုဟ်ဂှ် ဒက်ဒန်ဗှ်အာ ဗဍာန်အပြံက် ဂိုန်လစံက်လှာ ဂိုန်တၠိန်စံၚ် ဣန္ဒဝံသာ ဂိုန်ၜိုပ်ၜၚ်ဗ္ၚ သတ္တဓရာ ဂိုန်ဝေါသဒ္ဒ ဝံသနာနာ ယဝါံမေရာ ဒွါတလာဲမှုဲ ညံၚ်အက္ကရ အဝ်ဇဂဟုဲ ဇၟာပ်အခိုက်တၟုဲ ဒက်ဒေါန်ထုဲတ္ၜန် ဇၟာပ်ဂစေံဂှ် ဝေၚ်ဂြိုၚ်သၟဟ်န် ဂစေံတၜဳ လဗးသဳဒန်  . . . ။

ပလိုတ်ဂှ်ပၠန် ဆိုက်ညန်ဌာန်ဘာ ဗမံက်ကွာန်မာ ဌာန်ဘာမံၚ်ဂျ အစာသၚ်လေဝ် ဂုဏ်ဝိသေသ စရာဲရုပ်သၟတ် စိုန်သ္ကီုမတ္တ လကတ်ဇြိုၚ်ဗု ဗီုကၞုဒ ဗ္တာၚ်သ္အးဂ္ညိဂၠဴ က္ၜတ်သဴကာယ ညံၚ်အိန်ဒက္ခဳ နွံဝဳရိယ ကျာ်ဩဳသၟဳသၟပ် အိန်ရဳကပ္ပ ပမဝ်မံၚ်ကၠာ ဘာဝနာဂျ မွဲမွဲတ္ၚဲကၠာ ပန်ပန်ကာလ စိုတ်ဇြုၚ်သ္ဍိုက်ဖဳ ဍိုက်ပေၚ်သဳလ ဂပ်ဝ်သ္ဍိုက်ပၠန် သၟိၚ်သဳမည ဂၠိုၚ်ကတ်ဗတောန် ပြဲလောန်ဂုဏ ဒှ်တဴဂနၚ် တ္ၜန်တ္ၜောဲသံဃ ဌာန်ဘာမူလ ဒေသဒတန် ဗတဳပေၚ်သဴ  ဒှ်ဇနူဇန် အရှာံညံၚ်ဒိပ် သ္ဂီုကၠီုမိပ်သန် တၞံဆုသတပ်သတိၚ် ရေၚ်ဗျိၚ်တရန် ဂစေံဂြိုပ်ပၠန် ဂၠိုၚ်သန်ဗြုၚာဲ စာၚ်ဍေဝ်မြာ်ထဝ် ဗီုဂတဝ်သာဲ ဂြဴအေစလာၚ် ရှ်ရမျာၚ်ဆာဲ ဂစေံဇၟာပ်ဒၞာဲ အိုက်အာဲလဳၜန် မိပ်သိပ်လောန်ထောန် သန်ဌာန်ဝွံပၠန်  . . . ။

ပ္ဍဲကာလဂှ် ဗဒှ်လဝ်ဇၟန် မိပ်သိပ်ကွေံကြာန် ဌာန်နူဒတန် ပ္ဍဲဘာဂှ်သအး လိက်ဝွံညးဆန် မူဟိုတ်ဖဵုတၟုဲ ညးညာတ်တုဲပၠန် လိက်ဝွံမွဲတန် ညးမဆန်ရော လမေၚ်ဂလာန် ညးသၟာန်ထောထော ဂလာန်စၟတ်ရော ညးစောဒနာ  . . . ။

"သတ်ဂၚေၚ်မံၚ် ပ္ဍဲခြိုၚ်သံသာ ဟိုတ်နူလောဘ ဒေါသမောဟာ ဒးပတုဲလဝ်ဆက် ဝိပက်ဂၠိုၚ်ဝါ ချိုတ်စှ်ေဒးဟေၚ် နရက်သေၚ်ဟာ ကၠံကဝ်လ္ၚီကဝ် မွဲလက်ကဝ်မာ ပမတ်သလံၚ် ဂဵုမံၚ်ဖြာဖြာ ဂပိုတ်ဂပိိုၚ် ဒဒိုက်ဂၠိုၚ်ရာ ပမၚ်နရက် ထပက်ကၠိုဟ်သ္ကာ နူပါၚ်စာဲဏာ ကၠိုဟ်အာလတက် ဂပိုတ်လီၜန် မတ်ဗလန်လ္ၚက် ကၠဵုတမာစိၚ် ကိတ်သွိၚ်ထမက် ကြုတ်ပူလၜက် ကိတ်ထမက်ပျဲ ကြေတ်ကြေတ်ဟာဲစ ကၠဵုပဝဳဝဲ ဇကုကြဳကြဳ ညံၚ်ဆုရဳရဲ"  . . . ။

နိဒါန် တုဲဆဝွံရ ။ ။ ။

၁။ ထ္ၜးဓမ္မတာဗောဓိသတ် 

ပိုဲဟီုကဵုဗျိၚ် မၞးပၚ်မှိၚ်ဂျ ဗောဓိသတ်ပၠန် စှ်ေတန်ဂဗ္ဘ နပညာဓဝ် ဓမ္မတာမွဲ ဝွံနဲအသဝ် ယာံရတန်ဂဝ် ဂတလဝ်မုက် ဟီုဟွံပဏုက် ဟွံဒလုက်ညိ ဒလာဲလဝ်အဵု ဇုတ်ဂတဵုဂ္ညိ ထဝါဲမံၚ်ဂျ ဂတမုက်မိ ဝွံဓမ္မတာ မွဲကၠာယုတ္တိ လံက်ဒတဴဂ္ညိ မိသၠ:ဂဝ် ဝွံဓမ္မတာ မပိုၚ််ခြာလဝ် ဇရေၚ်ဂြိုပ်သအး မိသၠးဂဝ် ဓမ္မတာမွဲ ဒှ်နဲအသဝ် ဗောဓိသတ်ဂး ယာံသၠးဂဝ် ယာတ်ဒိပ်ဇာထဝ် ဗြီုဒုၚ်လဝ်ကၠာ ပတုံဇိုန်တဲခိုဟ် ဗွဲဒိုဟ်သၟဝ်ကျာ သ္ၚဳဒိုဟ်ပန်သ္ကဲ ကြီုမွဲဂါထာ သာ်ဝွံမွဲတၞံ ဒှ်ဓမ္မတာ တိတ်ဝေၚ်ဂြိုပ်မှာ ဟွံဂွံခြာခၠန် လအာပြဲသိတ် ညာတ်နိမိတ်ပန် ဝွံဓမ္မတာ ဟွံဂွံခြာခၠန် ကောန်တြုံမွဲဂှ် က္တဵုဒှ်တုဲပၠန် တိတ်ပခမဳ ပလွဳဇၟအ်ကၟန် ဝွံဓမ္မတာ ဟွံခြာမွဲတန် သ္ၚောံသ္ၚာတုဲ ဟွံခၠုဲခၠန် ဒုက္ခစာရဳ ပလွဳဇၟာပ်တန် ဓမ္မတာပၠန် ဝွံမွဲကန်ကီု ပရိကံဓရ် ပၟဝ်ဩီုဩီု အနာပါနာ ဗှ်ကျာ်ဣဝီု ဓမ္မတာသ္ကဲ ဣဝွံမွဲဗီု ဗပေက်ကၠေံသတိုတ် ပၞာန်မာအိုဿီု တုဲဒှ်ကျာ်ဗိုန် ဣဒ္ဓိစိုန်သ္ကီု ဝွံဓမ္မတာမွဲ ဟွံခြာဒဝီု . . . . ။

ဗောဓိသတ်ကီု ဗၞတ်ကြီုကြ အသာဓာအဴ ညာဏ်တရဴဂျ ဒသဗလ ညာဏ်စှ်ဌာန ဥေယျဓရ်တုန် မသုန်သာ်ဂျ ဝွံဓမ္မတာ မွဲစၟတ်ဌာန ဒၟံၚ်ဇရေၚ်ခိုဟ် ဆုပလိုဟ်ဂျ ပ္ဍဲပဏၚ်ဂျသ္ကဲ ထပှ်တ္ၚဲရ ဒက်ထဝါဲဂျ သ္ၚိတ်ဇြတန်တဴ ဓမ္မတာမွဲ ဂုဏ်ပြဲသဘဴ ဘာဇေတဝန် မတန်ဒၟံၚ်တဴ မွဲဓမ္မတာ ဟွံဆောတ်မှာအဴ ဗြီုအာတ်ဓရ်သၟဟ် တုဲတွံဓရ်အဴ ဓမ္မတာမွဲ ဟီုသ္ကဲလဝ်တဴ ပ္ဍဲဣသိအဴ တဴပတ္တနာ ဌာန်ဣသိကၠာ မီဂဒါယ ကျာ်တွံဓရ်ဆက် ဓမ္မစက်ဂျ ဓမ္မတာမွဲ ဂုဏ်ပြဲအဂ္ဂ ကော်ခမဳဖျာ် ဗပေၚ်မာ်ဂျ ပါတိမုက်သအး ကျာ်ထ္ၜးရ ဗွဲဓမ္မတာ မွဲသဘာဝ အာတွံဓရ်သအး ကဵုညးတုဲဂျ ကဵုကွးကမၠောန် စဴတွံပၠန်ရ ဓမ္မတာဂျ ဝွံမွဲပခၠန် ဍုၚ်သာရဝှ် တရၚ်ဂှ်ညန် ပၠပါဋိဟာ ကျာ်နာဲသာဇန် ဓမ္မတာမွဲ ဝွံဗွဲခမ်ဍန် . . . . ။

ထပှ်ဝှ်ပၠန် ဒဂိုန်ညန်ဍုၚ်သွဝ် ခၠေဝ်ဂုဏ်မိဂှ် ကျာ်တိုန်တွံဓရ် ဓမ္မတာမွဲ တိတ်ဟီုသ္ကဲလဝ် ကျာ်တြဲတွံဓရ် စှ်ေနူဍုၚ်သွဝ်ဂှ် ပါၚ်တြၚ်ပညုၚ် ဇရေၚ်ဍုၚ်ဂှ် သၚ်္ကဿကီု နာဂဵုဟီုတွံ စလှစေတဳ ပ္တုံဇိုၚ်ပ္ညဳသၟဟ် ဝွံမွဲသေၚ်ဟာ ဓမ္မတာမြဟ် ဖလတုန်သၟဟ် သမာပတ်ဂှ် သွိုန်ဗပိုန်သၟဟ် ဇၟာပ်ကျာ်ဂှ်မာ သာ်ဝွံမွဲတၞံ ဒှ်ဓမ္မတာ မၞိဟ်ဒေဝတဴကၞာတ် ပူရိသာတ်ၜါ သ္ၚဳဒၟံၚ်ဟွံခြာ ဂွံအာမဂ်ဖိုလ် ဓမ္မတာမွဲ မပြဲတၚ်ဃဵု ခမဳတံဂ္ညိ ဗ္ဒဟ်ဟိုတ်မိကိုရ် ဓဝ်ကျာ်အမြဵု တွံကဵုဆတ္တဝ် သိက္ခာပိုဒ်တၟပ် ကျာ်တြဲပ္ညပ်လဝ် ဝွံဓမ္မတာ မွဲပိုၚ်ခြာက္ဍဝ် က္တဵုဒဒှ်သၟတ် အတိက်ဆတ္တဝ် ဇာတ်အတိက်ဂှ် ကျာ်တြဲတွံလဝ် ဓမ္မတာဝတ် မွဲဟီုဆတ္တဝ် ဒေါဝ်ဗနဳသၟတ် ကလောဆတ္တဝ် တွံဗုဒ္ဓဝၚ် ဟွံခၠၚ်သဍဝ် ဝွံဓမ္မတာ မွဲပိုၚ်ခြာလဝ် ကောံခမဳရ ဂန္တုကဍဝ် ဂလာန်ဆတ္တဝ် ဟီုလဝ်ပ္တုန်ဖအာ သာ်ဝွံမွဲတၞံ ဒှ်ဓမ္မတာ ညးနိမန်သၟဟ် ဒဂိုန်ဝှ်တုဲမာ ကာလအာတၟုဲ ပ္တီညးတုဲအာ ဝွံဓမ္မတာ ကျာ်တမၠာပ္ညဳ . . . . ။

မွဲမွဲတ္ၚဲရ တော်ဆပိုၚ်ပြဳ ပ္ဍဲကိစ္စကျာ် မသုန်သာ်ပ္ညဳ နူဂယးတဴဖဳ ဂၠာဲသ္ၚဳအာဟာ စေၚ်တွံဓရ်ကၠာ ဟံၚ်ပြာ်မှာဇန် ဂၠုတွံဓရ်ပ္ညဳ ကဵုခမဳပၠန် သ္ဂာတ္ၚဲပကာန် တြးညာဏ်တ္ၜန် ဆိုက်ယးမွဲတန် သတၚ်ညိပၠန် မွဲမွဲတ္ၚဲဖျာ် မသုန်သာ်ဂျ ကိစ္စကျာ််သတိုတ် တုပ်အိုတ်သဗ္ဗ ဝွံဓမ္မတာ မွဲဟေၚ်ဌာန ပပြဘိုဂ်တုန်  ကြီုဖျုန်စုန္ဒ နိဗ္ဗာန်စဴဂျ ဗုဒ္ဓနာဲသာ သာ်ဝွံမွဲတၞံ ဒှ်ဓမ္မတာ သမာဓိပၠန် သဳလပညာ ဂြၚ်ဓရ်ကွေံကြာန် စၞေဟ်ပၞာန်မာ ဟံၚ်သတ်တုဲအဴ နိဗ္ဗာန်စဴအာ တၟံကျာ်ဟေၚ် တုပ်အိုတ်သေၚ်ဟာ သာ်ဝွံဟွံမှာ ဓမ္မတာကီု ဓမ္မတာသတိုတ် ပိစှော်အိုဿီု တၟံကျာ်ကီု တုပ်သီုဖအိုတ် နူဗုဒ္ဓဝၚ် တွံနၚ်ဟွံဖိုတ် ညံၚ်ဖျောန်လဝ်ပၠန် ညံၚ်ဇမန်ဗိုတ် ကောန်ဂကူတံ အိုတ်ဇၟအ်စရိုတ် ပ္ဍေန်လဝ်ပ္ဍဲစိုတ် လ္ပဝိုတ်ညိ . . . . ။

၂။ ထ္ၜးသရုပ်ပါရမဳစှ် ပိစှော် 

ဗောဓိသတ္တ ပဂ္ဂသဳရိ ပါရမဳဂ္ညိ ဒှ်သ္ၚိကျာ်ဩဳ ပ္တုဲကၠုၚ်သက်သက် ဗီုအိန်ဒက္ခဳ ပညာဓိက လွဳဝဳရိယ တုဲပသစ္စ အဓိဌာန တုဲရခန္တဳ တုဲဒးမေတ္တာ ဥပေက္ခာပ္ညဳ မှာဗောဓိသတ် ကၞတ်အသဝ် ပါရမဳစှ် ပ္တုဲကၠုၚ်သၟဟ်ဓဝ် . . . . ။

ဒသဥပ ပါရမဳယော ဒါန်အဝဲကၠာ ကောန်သမ္ဘာရော၊ ဝွံလေဝ်စှ်ပ္ညဳ ပါရမဳယော ဒသမွဲသၟတ် ကၞောတ်ယောသော ပါရမတ္ထ ပါရမဳယော လမျီုလောန်လောန် ကဵုဒါန်ထောထော သာ်ဝွံစှ်ကီု ပိစွံသီုအဴ သမတိံသ ပါရမဳယော ပါရမဳတြုံ ပိစှော်ယောသော ပ္တုဲဒါန်အနဳ ခုတ်ပ္ညဳနာမ ရိုဟ်ဟွံမာန်ရော ဂၠိုၚ်အဴဒါန ဒှ်ရသိဟာန် ကဵုဒါကုကၠ ဒှ်ဗတာဲအဵု ကဵုဒါန်လမ ဒှ်နာရဇိ ကဵုဒါန်ဇဳဝ ရတနရော ဂးပဇ္ဇောတ သၠ:ကၠေံလမျီု ဇဳဝိကီုဂျ ပါရမဳသၟတ် ပါရမတ္ထ ပဉ္စမဟာ ပရိစာဂ မှာဗောဓိသတ် တြုံပြမတ္ထ ပါရမဳဂျ ဝွံဒါနတုန် . . . . ။

ထ္ၜးဒါနပါရမဳ 

ဒါနဆက်တ္ၜဝ် ပ္တုဲလဝ်ဟွံခၠန် ကြီီုဒါနဂှ် ဟီုတွံမွဲတန် ဒါန်ပုၚ်ဒါန်ဍာ် ဒါန်သၠာ်ထဝ်ဩန် ဒါန်ဇဗၠသွတ် ဒါန်ဝတ်ဇဟန် ဒါန်ဇၞောဝ်ဒါန်က္ဍိုၚ် ကမၠိုၚ်ဒဒန် ဒါန်မွဲဇၞော်သန် ဒက်ပ္တန်စေတဳ ဒါန်သိုၚ်ဘာတုန် ဒါန်ဖုန်သဍဳ ဒါန်ပြဲတၟေၚ်သာ် ဒက်ကျာ်ဗတဳ ဒါန်သကဝ်ဂၞဳ ကျာ််ဩဳလောန်သန် ဒါန်ကၟာဗျာပ် ကမၠိုၚ်ဇၟာပ်တန် ဒါန်ကွာၚ်စၞ ဒါန်တုမ်သွဗျန် တးၚးဂၠံၚ်ဍာန် သဗာန်ဇၟာပ်တန် ဖိုလ်ဇၞော်က္ဍၚ်သန် ၜှ်ဇန်ဍောၚ်ပ္ကဴ ဇံၚ်ဒေန်သဝါန် ပ္တုဲဒါန်ကြက်လှဴ ဒါန်ပံၚ်သကူ ဇၞော်သန်နုဘဴ က္ဍိုၚ်လ္ၚီဇၞောဝ်လ္ၚီ ပၞာၚ်လ္ၚီစံၚ်သ္ဍဴ ဒါန်ဗြာတ်ဒါန်ၜဴ ဒါန်သတ်ဗြဴမြဟ် ဒါန်ဂအဳပၠန် ဒါန်ပညန်သၟဟ် ရာၚ်ဓနေၚ် သတ်ဂၠံက်တၟေၚ်တၟဟ် ဒါန်လကိုန်လှာ သတ်သွာဒကှ် ဒါန်သတ်ကြုက်ဂှ် ပဏဟ်လဳမဴ ဒါန်ယိုဟ်သတ်ဆု ဒါန်ယာဂုအဴ ဒါန်သတ္တဟ ယာမဍာ်က္ၜဴ ကြုက်ကြေၚ်ဗြာတ်ဂျ ဗၚ်ယပနဴ ဒါန်ဍာ်သာဲအဴ ပ္တုဲတဴဟွံခြာ ဒန်တၚ်လာဲပ္ကာန် သီဒါန်သဂြာ ဒါန်ကၟဟ်တၞဟ်သာ် တွံသီကျာ်ဘာ ဍာ်သွုၚ်ဇိုၚ်သၚ် ဖိုလ်ပြဲက္ဍၚ်ကၠာ ဒါန်ယာတ်ပၞာၚ်တိုၚ် သပိုၚ်သ္ၚာ ဒါန်ကောန်မဆာန် သီုဒါန်သမ္ဘာမဆာန် ဒါန်အဝဲဟေၚ် လမျီုသေၚ်ဟာ မှာဗောဓိသတ် တြုံကၞတ်သာ ဒသစှ်မာ ပါရမဳယော ဒသမွဲသၟတ် ကၞတ်ယောသော ကဵုဒါန်ဒြပ်သ္အး သၠ:ထောံထောထော ဝွံဒါနပ္ညဳ ပါရမဳယျော . . . . ။

ထ္ၜးသဳလပါရမဳ 

သဳလဟီုပ္ညဳ ပါရမဳပၠန် ဂးသဳမသုန် နွံဂုဏ်သေသာတ် ညးမွဲဂးမှာ ပါဏာတိပါတ် ဒးဂစိုတ်သၟတ် လမျီုသတ်ကၞာတ် ချိုတ်စှ်ေစိန်ဂၠက် နရက်ဇမ်ကာတ်် ဒစာံစှော်ကဝ် ဟီုလဝ်ခပ်ပြာတ် နူနရက်ကၞာတ် ခပ်ပြာတ်ဗၠးအာ က္တဵုဒှ်ပြိုတ်တၞံ မသုန်ကၠံဝါ ဍာ်ဟွံဂွံသုၚ် ကၠောဝ်ပုၚ်သကှ်အာ မသုန်ကၠံဝါ ပေၚ်အာတုဲဂျ ဗၠးနူပြိုတ်ဂှ် တုဲအာဒှ်က မသုန်ကၠံဝါ တမ္ၚာတအ်စ မသုန်ကၠံဝါ ဗၠးအာနူက ဒှ်ဒြာဲညးစ မသုန်ကၠံဝါ မသုန်ကၠံဝါ ဒှ်က္ၜိုၚ်သေၚ်ဟာ နူက္ၜိုၚ်ဂှ်မာ ချိုတ်အာတုဲသၟတ် မသုန်ကၠံအဵု ပြေၚ်အာက္တဵုဒှ် မသုန်ကၠံဝါ ကၠဵုကွာန်ခါဂှ် မသုန်ကၠံနး ကၠဵုဂြိုပ်ဒးဒှ် ဗၠးနူကၠဵုဂှ် ကၠဵုဒှ်မၞိဟ်ဂ္ညိ အာယုက်ဂၠေံပၠန် ဟွံတန်ထဳတိ ဘဝတ္ၜန်တ္ၜောဲ ဝိပက်နဲဂျိ ဒုသ်သာ်ဝွံဂၠိ ပါဏာတိပါတ် . . . . ။

အဒိန္နာဂး ကၠတ်ဒြပ်ညးကၞာတ် ကၠတ်စခပ်ပြာတ် ဂၞိန်ယာတ်ဂၠိုၚ်တန် ညးဟွံကဵုသတိုတ် နပါၚ်စိိုတ်ပၠန် ပၠံၚ်ၜးကေတ်သၟတ် ဒှ်ကၠတ်ဇၟာပ်တန် အနိၚ်ဆတ္တဝ် ဂိုၚ်ကေတ်ထဝ်ဩန် ပပၞာန်ဒမၠ ဘပၠံၚ်စပၠန် ဒှ်ကမၠတ်ဇၞော် ကျာ်ကော်ဂကန် သၞောဝ်စနာဲအဵု စသဳဖဵုပၠန် ဒှ်ကၠတ်စဆက် နရက်တန်န် ညးကၠတ်စပၠန် ကျာ်ဂကန်လဝ် ဝဳသတိသၟတ် ကပ္ပဆတ္တဝ် ဒးနရက်ကြောဟ် ဗၞတ်ၜါစှော်ကဝ် ၜါစှော်ကဝ်သၟတ် ဗၠးတုဲဆတ္တဝ် ဒိုက်ဒိန်ဇြာဲဇြေဟ် လောန်ထောန်ကာဲကဝ် ညးဍုဟ်လောန်ဗၞတ် ကၚ်ဇတ်တသဝ် ဒုဟ်ကမၠတ်ဓရ် ဆတ္တဝ်ယုတ်မာ အဒိန္နာဟေၚ် ကျာ်တွံသေၚ်ဟာ . . . . ။

ကာမေသုတၞံ ကၠတ်ကောန်သမ္ဘာ ကာမေသုတၟပ် တိသကပ္ပါ ဒးနရက်ဓဝ် ပိစှော်ကဝ်ကၠာ ဗၠးနူနရက် မသက္ကုခြာ ဒးဒှ်ဗြဴတၞံ မသုန်ကၠံဝါ ဒးဒှ်ခမၞုဲ သာံဒုဲဂှ်မာ မသုန်ကၠံကၠာ တက်အာဂတ မသုန်ကၠံဝါ ယဲတၞီပါပ အိုတ်တၟံညးက္ဍုဟ် စဍးထောံဗျ ခါဲဒုတ်သာလ သ္ဒိုၚ်သ္ဒကတောဝ်ၜါ ဒးဒှ်ခပ်ကြံ မသုန်ကၠံဝါ သာ်ဝွံဒှ်တၞံ ကၠတ်ကောန်သမ္ဘာ . . . . ။

မုသာအိုဿီု ယဝ်ဒးဟီုအာ ဒွါဒသတၟပ် နိရကပ္ပါ စှ်ၜါကဝ်ဟေၚ် နရက်သေၚ်ဟာ နူနရက်မှာ ဗၠးအာမွဲတန် ပါၚ်မသမ်အုဲ ၚေက်ပြဟ်ထုဲတ္ၜန် ဟီုဟွံကၠးအဴ ဓလိုအ်တဴပၠန် သ္ဒိုဟ်သ္ဒီုညာဏ်သိၚ် ဝိဝိၚ်တန်န် ဟီုညးဟွံပ္တေဟ် ယုတ်မာကွေံသန် ဣဝွံဒှ်ပၠန် လက်သဏ်မုသာ . . . . ။

ယဝ်ညးမွဲပ္ညုၚ် သုၚ်ဒးသုရာ ဒစာံကဝ်ကွေံ နရက်ဒွံမှာ တူလာဲသလိုက် နရက်ပြိုက်ဖာ ဇတဝ်ခြိက်က် ဖ္အိက်ဖ္အိက်ဟီုအာ ဗၠးနရက်မှာ ဒှ်ယက္ခပၠန် ဒှ်အာကလော် မတ်ဇၞော်ဒလန် ဗုၚ်ဇၞော်ဂဗှ်ေ ၚေက်ဂၞေဟ်ဒညန် မသုန်ကၠံဝါ ဒှ်ဟွံခြာခၠန် မသုန်ကၠံဇၟအ် ဒှ်ကၠဵုကြအ်ပၠန် ဒှ်မၞိဟ်ဇၟာပ်တန် ကြအ်ပၠန်ဂၠိုၚ်ဝါ ဍာ်ပါၚ်ဒဇူ ကြအ်ဒးလ္ၚုအာ ဒတုက်ကၠိက်ဇၟအ် တမြအ်ယုတ်မာ ဒှ်တြအ်တၞံ မသုန်ကၠံဝါ သာ်ဝွံသေၚ်ဟာ ဒုဟ်သုရာကၞာတ် . . . . ။

မှာဗောဓိသတ် လောန်ဗၞတ်သေသာတ် သဳလခပ်ပြာပ် သာ်ဗျာပ်ပြမ ဂၠိုၚ်ဘဝပ္ညဳ ဒ္ဂေတ်ဓရ်သဳလ ကာလဂှ်သၟတ် ဘူရိဒတ္တ သဳလဂိုဟ်သန် ဟွံရိုဟ်ခန္ဓ ဒှ်သၟိၚ်နာ်ကၠာ သၚ်္ခပါလ ဒ္ဂေတ်သဳလကီု သၟဟ်လမျီုရ ဗိုန်တဴသဳသၟတ် ဗွဲပြမတ္ထ ညံၚ်ဂစေံပ္ညဳ ကိကဳမူလ ဂိုဟ်ခမာဲကီု သၟဟ်လမျီုရ ညံၚ်ၜိုပ်ထဝ်ရ မဂိုဟ်သၠသၞေၚ် မၚ်မွဲသၞေၚ်ကီု သၟဟ်လမျီုဟေၚ် ညံၚ်ဒြာဲထဝ်ဂျ သော်ဗ္တရေၚ် ပ္ဍဲဂြိုပ်ဇၞော်ဂေၚ် ဂၚေၚ်ဝေၚ်လန် သော်ဗ္တပ္ညုၚ် မွဲတၞုၚ်ပၠန်် ယာံဂြဲဒးသၟတ် ဇုက်ကၟတ်ဟန် ဟွံရုန်ဟွံဂပိုတ် ဒဵုအိုတ်သ္ကန် လမျီုဟွံရိုဟ် သော်ထဝ်ဂိုဟ်သန် ဗောဓိသတ်သၟတ် ပမာဂှ်ပၠန် ဂိုဟ်သဳလသန် ဇၟအ်ကၟန်ကဵုလွဳ ညံၚ်ဒှ်ကျာ်သၟတ် ဟံၚ်သတ်လောကဳ ညံၚ်သ္ဂောံသၟုက်ဟာန် နိဗ္ဗာန်ကျာ်ဩဳ ဗောဓိသတ်ပြဲ ဒ္ဂေတ်ဒၟံၚ်ပ္ဍဲသဳ ဝွံသဳလပ္ညဳ ပါရမဳရောၚ်အဴ . . . . ။

ထ္ၜးနိက္ခမပါရမဳ 

နိက္ခမသၟတ် ပြာကတ်ဂၠိုၚ်တောၚ် ဗ္စာရဏာရောၚ် မွဲတောၚ်အနဳ ကျာ်တံတမၠာ ပ္တံပါရမဳ ဒုဟ်သ္ၚိကၟိန်ကၠာ ဒုဟ်အာဂနဳ သံသာညံၚ်ကၞက် ဗီုအိန်ဒက္ခဳ ဓရ်အဝိဇ္ဇာ ပၠေၚ်ပါရမဳ ဇၟာပ်သတ်ကၠံမွဲ ဂေတ်ဂေၚ်ဂၠောဲပ္ညဳ ဒှ်ချိုတ်ဒှ်ချိုတ် ဟွံဖိုတ်အနဳ ဒိုက်ဖဳတဝဳ ဂၠိုၚ်ဝိတဲသၞ ဇကုပအဵု ကဵုဇကုရ ညးဟွံဂွံပ ဇကုပဟေၚ် အကုသဵုဂှ် စိုတ်ပပ်တၟဟ်တၟေၚ် လောဘဒေါသ မောဟစဳရေၚ် ပျုတ်လမျီုညး ပျဲပျာံညးဟေၚ် သၟိက်ဂွံဒြပ်ညး လောဘသတးရေၚ် လက်ဖာညးဟေၚ် စန်ဒက်ကၠေၚ်ညး တသိၚ်စုတ်ကွေံ ဟီုတ္ၜေဟ်သ္ကာတ်ဂး ပဝမုတ်ဂး ဟိုတ်မပဒး ဟိုတ်လောဘရော ဒေါသမောဟ ကြံကြအဵုဇိုတ် ညံၚ်ဟွံချိုတ်ရ . . . . ။

ဂိတုတ္ၚဲဂျ ဟွံလအ်ပြကာ မာရဏကီု သၟိၚ်ယီုဂြဲဏာ ပမၚ်နရက် ၜုၚ်တက်ဟောဒြာ ဒဒိုက်နာနာ ညိဟွံခြာဒၚ် ရပ်လေံတဏဟ် ဍေံရပ်ဗၞုဟ်ဇြၚ် ကြံကြဂြိုဟ်က္ဍၚ် ပၟၚ်နရက် စန်ကၠေၚ်ဒက်ကီု တၚီုထပက် ပသဲဍာဲဍာဲ စာဲစုတ်ပါၚ်ဗက် ပ္ဍဲပါၚ်တူအဵု ကၠိုဟ်ဒဵုလတက် ဍေံဂြဲဏာပၠန် ဍေံကၠေၚ်စန်ဒက် ထောံဖျေံလဗာၚ် ပ္ဍဲကၠာၚ်နရက် တူဂဵုဂမြံၚ် တၞမ်မံၚ်ခြက်က် ဒးဒုၚ်နရက် ဂၠိုၚ်သၞာံလက်ကိုတ် လအ်လောန်သက်လက် ဝဳပက်ဟွံအိုတ် ဗၠးနူနရက် ဒးဝဳပက်ပြိုတ် ဇကုတူလာဲ ဇြေဟ်ဇြာဲဂၠိုၚ်ဂိုတ် ညံၚ်ဟွံဂွံသုၚ် ကၠောဝ်ပုၚ်ဂပိုတ် ဇြာဲဖျိုဟ်ဂဂတး စံၚ်တူလျးပၠိုတ် ဒးဒုၚ်တၞံ ဟိုတ်ကံဟွံအိုတ် ကျာ်လောန်အာဗက် စှ်လက်လ္ၚီကိုတ် ဟိုတ်ဝဳပက်တၞံ ဟိုတ်ကံဟွံအိုတ် ဟွံဂတာပ်ဗက် ကျာ်လ္ၚီလက်ကိုတ် လောဘဒေါသ ဂုဏ်မောဟစိုတ် ၜိုန်မိၚ်ညးတွံ ဓရ်သၟဟ်အမြိုတ် ကျာ်ဟွံလ္ၚောဝ် ဓရ်ဟွံပၠောပ်စိုတ် ရာဂပၠေၚ်ညး ချပ်တဴလျးပၠိုတ် ဟိုတ်အာရီဂှ် နရက်ဒှ်ပြိုတ် ဒးဒုၚ်တုဲအိုတ် ဝဳပက်စိုတ်ရောၚ် . . . . ။

ကာမဂုဏ်ဂွိုၚ် ထုဲကြာန်ဂၠိုၚ်တောၚ် ဟိုတ်အာရီုရောၚ် စိုတ်သလောၚ်ဂျ သာသၞာအဴ ၜိုန်နွံတဴရ ညိဟွံရံၚ်သ္ၚဳ စေတဳဗုဒ္ဓ ညးပၚ်မှိၚ်ဓရ် မိၚ်တမ္ညဝ်ဂျ ညိဟွံပၚ်မှိၚ် ဟွံသၠိၚ်စိတ္တ ဟွံရှ်ေသှ်ေပ္ညဳ သၚ်အရဳယျ ကျာ်ဓရ်သၚ်ရ ဟွံပနိဿဲ ဟွံပ္တုဲလဝ်အဵု ကုသဵုမွဲမွဲ ခမုတ်ဇဟန် တွံပါၚ်ကျာ်တြဲ ဟွံတွံၚးပ္ညဳ ဟွံကသဳတဲ ပ္ဍဲကုသဵုဂှ် ပၠိုတ်ဂၠုမတ်ၜါ ဖဳဒွါပှ်လှ် မ္ၚးဇိုၚ်ကၠာ စက္ကဝါဂှ် လျးဂိတုတ္ၚဲ ဟွံမွဲလ္ၚဟ် ဂၠုဒၟံၚ်ဆတ္တဝ် တွဵုကဝ်သၟဟ် ဒတုံဍာ်ဂျိ ဖိဖိတ္ၚဟ်ဟ်၊ ကြကောတ်လာဲအာ ဟွံခြာလ္ၚဟ် ကံဟွံအိုတ်ဟေၚ် ပရေၚ်ကံသၟဟ် က္တဵုဒှ်ပြိုတ်အဵု တဝဵုကဝ်ဂှ် ဍာ်ဟွံဂွံသုၚ် ကၠောဝ်ပုၚ်ဇြာဲသကှ် ဒးဒှ်ပြိုတ်ဂှ် မဒးဒှ်ရောၚ် . . . . ။

သတ္တံဂမၠိုၚ် အာရီုဂၠိုၚ်တောၚ် ထ္ၜူမာဲသလောၚ် တုပ်ဂၠောၚ်တမြအ် ရုပ်ဗဝဝ်ဇွ ခန္ဓပိုဲဏံ ပညံၚ်ဟွံချိုတ် အဵုဇိုတ်ဆအ်လအ် တုပ်ညံၚ်တမြအ် စိုတ်ဟွံဇၟအ်ပြံက် တမြအ်ဒၟံၚ်ဟာန် ပ္ဍဲသဗာန်ခြံက် ဍာ်အသုဘ ညးပသဂြံက် အမ်အုဲညံၚ်ဖြံက် ပသလံက်လေတ် ဇကုအလုံ ဍေံဗၠိုပ်ဟုံကေတ် ယာတ်သၟာက်ခန်ပြံက် လမ်စံက်ဗကေတ် လုံဇကုအဵု ဍေံဗိုၚ်ပူရေတ် လကံက်ဂြၚ်ဗံက် ချောဲဆံက်လၟောဝ်လၟေတ် ကျိုၚ်ကျဝ်ပူရေတ် ညာတ်ကေတ်ဂေါဝ်ဂါ ဇုက်ဂၞိၚ်ခါဲဗန် ဇမန်နာနာ ပွပလေဝ်ပလာ ကျိုၚ်လှာအဵုဇိုတ် ပ္ဍဲစိုတ်မဒှ် ညံၚ်ရှ်အမြိုတ် ကြအ်ဟွံမာန်စိုတ် ဒှ်အိုတ်ဇၟာပ်ရ . . . . ။

ဇန်ဂမၠိုၚ်ဟေၚ် နဲဂှ်သေၚ်ဟာ ဟွံဗစာရဏာ ပိုၚ်ခြာတော်ဆ ခန္ဓဇကု နုၚ်အသုဘ ယာတ်ဖေဝ်ယာတ်တ္ၜၚ်၊ ကေတ်နၚ်ဗြံက်ဗြ လစိန်ဂြၚ်ဗြံက် လကံက်ထဝ်ဂျ စလန်အဂၠဴ ဟုံနှဴဗြံက်ဗြ ကျိုၚ်ကျဝ်လဝ်ဗာၚ် ကဵုပါၚ်ဟဟ ကျိုၚ်ကျဝ်တုဲကီု ပ္ဍဲစိုတ်ကြီုကြ ညးမသတုပ်အဲ ညိဟွံမွဲရ ပ္ဍဲစိုတ်ကြီုသ္ဂဝ် သၠုၚ်လဝ်မာန လဟီုပြဝ ဟွံဒညညှာ ပ္ဍဲမချိုတ်ဂှ် ဟွံဗှ်သၞာ ပညံၚ်ဟွံချိုတ် ပ္ဍဲစိုတ်ကြဵုဇာ ကာလတဴဟေၚ် ဇံၚ်ယဲသေၚ်ဟာ သၟၚ်ချိုတ်တဝိုၚ် မတ်ဒှ်ဇိုၚ်ဇာ လတာ်ဂၠေံအာ ဟီုခြာပှ်လှ် ဒဇပ်ဒတဝ် တသဝ်တဴဂှ် ကြီုကြလ္ၚဟ် ပဒှ်ညိဟာ ဆပံက်ပါၚ်ဟေၚ် ဟွံမာန်သေၚ်ဟာ ကြီုဟွံမာန်သွံ သၟိၚ်ယီုဂွံဏာ ပမၚ်နရက် ၜုၚ်တက်ဟောဂြာ ဒဒိုက်နာနာ ညိဟွံခြာဒၚ် သီုမသ္ကာတ်မြဟ် ရပ်လွဟ်ဗၞဟ်ဇြၚ် ကြံကြဂြိုဟ်က္ဍၚ် ပမၚ်နရက် စန်ကၠေၚ်ဒက်ကီု တ္ၚီုထပက် ဗၞုဟ်ဂဵုဍာဲဍာဲ စာဲစုတ်ပါၚ်ဗက် နူပါၚ်တုန်အဵု ကၠိုဟ်ဒဵုလတက် ထောံဖျေံလဗာၚ် ပ္ဍဲကၠာၚ်နရက် တူဂဵုဂမြံၚ် တၞမ်ခြက်က် ဒးဒုၚ်နရက် ဂၠိုၚ်သၞာံလက်ကိုတ် လံလောန်သက်လက် ဝိပက်ဟွံအိုတ် တူတဴဟွံဖိုတ် လျးပၠိုတ်သေၚ်ဟာ . . . .။

ဟိုတ်နူဒမာ ဂုဏ်ရူပါရီု မဒးစဳရေၚ် ရိုဟ်တ္ၚဲသေၚ်ပ္ၚီု ကလောန်ကိစ္စ ဗျာပါရသတီု ဂူဗ္ၚကၠအ်သွဝ် တဵုလဝ်အိုဿီု ပြေၚ်ဂၠဴကွဳတီု ဗ္ၜေံသီုကၠဵု ကၠိက်အဒါသာၚ် သီုစာၚ်ပယဵု လတူသၟဝ်အဵု စေံၜဵုနုၚ်ကၠံက် ဇုက်ၜဝ်ဇုက်ကာန် လမာန်သီုဆံက် လောန်ကၠိတ်ကဍၚ် ဒုၚ်လဝ်လဗံက် ထမာဲပုၚ်ပ္ညဳ လမဳဒၞံက်ယံက် အစောန်အပြံက် ဒ္ၚောဝ်ၜက်လက်ဟတ် ဓမုၚ်ယန်ကၠာ ကသာဝိုၚ်ဟတ် တဏာဲနကွေံ ကရှ်ေကလတ် နုၚ်ဓရဳကၠာ ဓရပြာကတ် တအဳရိမံၚ် ဇံၚ်သဝါန်သၟတ် ဖုန်ဂၞဳသကဝ် လးဒေပ်လဝ်တဍာတ် တလှာဗအ်န တုံဂွိုၚ်တလှတ် ကၠာၚ်အၚ်ကၠာၚ်မှာဲ နုၚ်ထမာဲဗောတ် ဂၠုၚ်ဖံၚ်တွဵုနတ် မုဲကွာန်မတ်ထ မြပံၚ်ၜုန်ဂၞိၚ် တၞိၚ်သဗ္ဗ တုက်ဍာ်ယာ်သြောံ ရိုဟ်တ္ၚဲဂွံစ သ္ၚိကၟိန်ရဴလ္ၚ တော်ဆဟွံမာန် ဒးစဳရေၚ်သ္ကဲ ရိုဟ်တ္ၚဲဒါန်ဒါန် က္တဴစံၚ်ပ္ဍဲစိုတ် ပၠိုတ်ဟွံဂွံမာန် နိက္ခမကိုပ် တိတ်ဒၟံၚ်ဂြိပ်ယာန် ဂွံပခမဳ ပ္ကီုလွဳကွေံကြာန် ဂွံပၟဝ်တၞံ ဓရ်ကမ္မဌာန် ဂွံလမိဟ်ကၠာ အပ္ပနာၛာန် နိက္ခမပ္ကာန် ဒှ်ကျာ်မာန်ရောၚ် . . . .။

ထ္ၜးပညာပါရမဳ 

နိက္ခမ္မသ္ကဲ ဟီုတုဲမွဲတောၚ် ပညာတွံရောၚ် အခေါၚ်ကျာ်သြဳ ပိုဲဟီုပျးညိ ယုတ္တိအနဳ ညာဏဟီုခုတ် သမ္ပယုတ်ပ္ညဳ စှ်ၜါအနဳ ခုတ်ပ္ညဳမဟဂ္ဂုတ် လောကုတ္တဵုသၟဟ် မဂ်ဖဵုဂှ်မာ ပိဣသုန်အဴ ပကောံဖဴစှ်ၜါ ပန်စှော်ထပှ် စိုတ်တွံပညာ ပညာတီဟေၚ် နိဗ္ဗာန်သေၚ်ဟာ နိဗ္ဗာန်အမြိုတ် ပ္ဍဲစိုတ်မှောဝ်ဇဴ စိုတ်လမောဝ်အာ ဒှ်ပညာရောၚ် မွဲသာ်တီပၠန် သစ္စပန်ဂၠောၚ် သစ္စပန်သ္ကဲ စှ်ေစိုတ်မွဲတောၚ် တီသစ္စကၠာ ဂးပညာရောၚ် . . . ။

သမၠီုဂးဂှ် သာ်ဒှ်အသောၚ် နိဗ္ဗာန်မွဲတောၚ် ဟီုကဵုရောၚ်သၟတ် ဟွံကလၚ်ရ ညိဟွံပဗၞတ် နိဗ္ဗာန်အဆတ် ညံၚ်ကဵုရတ်ဗိုတ် ကျာ်တြဲဟီုတွံ ညံၚ်ရှ်အမြိုတ် ညံၚ်အမ္မဝှ် ဂၠုဒှ်ပ္ဍဲစိုတ် ညံၚ်ဗတံအဴ ပၟတ်သ္ဍဴပၠိုတ် ဂၠုစေက်ဒၟံၚ်ကီု ပ္ဍဲမတ်သီုဖအိုတ် ပမာသာ်ဂှ် သမၠီုဒှ်ဟိုတ် စမၠီုသီုဖအိုတ် ဟွံစှ်ေစိုတ်ညိ . . . ။

ပမာမွဲခုတ် ဂၠာဲနၚ်ယုတ္တိ ကမၠတ်စှ်ၜါ ကွာ်အာဒမၠိ ရပ်တဲဂၠောဲဖိ ဒမၠိကွာ်အာ လဆောဝ်ဂွံဍာန် သဗာန်ပြဲဖာ နတသိုက်ဟေၚ် အာတဴသေၚ်ဟာ လဆောဝ်မှာရာ လုပ်အာခြုံဗက် ဇလဂြဲရော လောတ်လောဗတက် လဆောဝ်အာဂှ် ဒှ်ဇြဟ်သက်လက် လောတ်လောဗတက် က္ဍိုပ်ပါ်သက်ကၞေၚ် လဆောဝ်ဒတုံ ကမၠိုၚ်ခြုံရေၚ် လ္ၚဵုဂှ်သကဲ ချိုတ်အာဗွဲလၟေၚ် လ္ၚဵုသၟေဟ်ဟေၚ် ကွာ်ဂေတ်ဗၠေၚ်သၟ လဆောဝ်ဆဵုခြုံ ဇြုံကိတ်ချိုတ်သ္ဒ လဆောဝ်ဆဵုသၞ ကၠကိတ်စဟေၚ် လ္ၚဵုဂွံစိုပ် ဗဒိုပ်ဌာန်တၟေၚ် လ္ၚဵုဂှ်ဟေၚ် ဟွံစိုပ်သေၚ်ဟာ သီုဒဒိုက်ပ္ညုၚ် ကြၚ်ကၠုၚ်ကြၚ်အာ အကုသဵုစိုတ် အိုဿီုစှ်ၜါ တုပ်ကမၠတ်မာ စှ်ၜါဂှ်ကီု ဟုဲဒးဟွံဖိုတ် ဗၠးဒုသ်အိုဿီု ကုသဵုပတုဲလဝ် ဂွံစိုပ်သွဝ်ဗြီု လဆောဝ်ဂှ်လီု ဟုဲလုပ်ကီုဟေၚ် သရာံပါပ်ကွေံ ဟွံဂွံစှ်ေဟေၚ် ပဝမုတ်ရ မဒးပတေၚ် ပ္ဍဲလိုက်ဝွံပၠန် ဒးစန်ဒက်ကၠေၚ် သရာံပါပ်ဟေၚ် ဟွံဝေၚ်ပ္တုဲဒၟံၚ် ချိုတ်ဒးနရက် တူဂၠက်သလံၚ် ပမတ်ဒဟဵု ဂမြံၚ်ဂဵုကၠံၚ် တူတဴဗြံၚ်ၚ် ဟွံမွဲသ္ဍံၚ်သွာ ဗွဲပမာဟေၚ် သမၠီုသေၚ်ဟာ . . . ။

တလပညာ ပမာမတ်ယး ဖဵုဟိုတ်ပြဲယုတ် တီကေတ်မုတ်ဒွး ပ္ဍဲလိုက်ဝွံသိုက် ပလိုက်လှဲလး သစ္စပန်သ္အး တီကေတ်လးလေၚ် စှ်ေပ္ဍဲစိုတ်ပၠန် သစ္စပန်ဟေၚ် နိဗ္ဗာန်အမြိုတ် ပၠိုတ်စိုတ်သေၚ်လေၚ် သဘဴဓရ်ဟေၚ် အိုဿီုသေၚ်ဟာ ပညာပြာကတ် ဗောဓိသတ္တာ ပိုဲဟီုနၚ်ရ သမ္တီပမှာ အာယုက်ဝွံဂှ် ထပှ်အခါ သှ်သၟာန်ဟေၚ် သၟီတၟေၚ်တမၠာ ဣဝွံပညာ ဒှ်ပါရမဳ သုဝဏ္ဏကၠာ ကုမ္မာခုတ်ပ္ညဳ ထပှ်သၞာံကိုပ် အာယုက်စိုပ်ဖဳ သှ်သၟာန်အဴ ဒေဝတဴပ္ညဳ ဒှ်အာဒါသ မုက္ခအနဳ အမှုပန်ဇဳ ဗကန်ပ္ညဳစှ် ဂွံသှ်ကဵုသ္အး သၟာန်ညးဂှ် ဝိဓူရပ္ညဳ ပိုန်ဇၞော်ကြဳဇှ် အမှုသၟီပန် ဇၞော်သန်လ္ၚဟ် သှ်ကၠေံအိုဿီု ညံၚ်ဗီုအတှ် မှုဟ်သဓဂှ် ဒှ်ကောန်သေဌဳ ပညာဂဵုမြဟ် ဒယှ်သ္အဳ ဒဵုဍုၚ်သွဝ်ဗြီု ဒယှ်ကီုဖဳ မှာဗောဓိသတ် တြုံကၞတ်လွဳ ဝွံပညာပ္ညဳ ပါရမဳရောၚ်အဴ . . . ။

ထ္ၜးဝဳရိယပါရမဳ 

ဝဳရိယပြဲ ဟီုပၠန်မွဲတောၚ် ဗောဓိသတ်ရောၚ် လွဳဂၠောၚ်ပြမှ အတိက်တေံဂှ် ဒှ်ဂစေံသၞ ကောံဂစေံဗြဴ သၟဟ်န်တဴရ သကဲသြၚ်ဂၚ် ဆုနွံက္ဍၚ်ပြ ပ္ဍဲဆုဂှ်ရ ဒၟံၚ်ဂျသၟဟ်န် တုဲဂစေံဗြဴ ဂဝ်ဂၞဴကၠုၚ်တန် ကောန်တြုံမွဲသွံ က္တဵုဒှ်ဟွံခၠန် သၞေၚ်တိုန်ဂ္ညိဂၞဴ ဗဵုလ္ၚောဝ်တဴပၠန် ကောန်ဂှ်သ္ဍိုက်သ္ဍန် ပူဗန်ဂၠက်သ္ဍဴ ဆိုက်ကဵုသၞေၚ်ကြံၚ် ပ္ဍဲမဒၟံၚ်တဴ လဗိုတ်က္တဵုဒှ် လပှ်သဴသဴ ကောန်ဍောတ်ဂှ်အဴ ဒးအဆဴကျာ ပ္ဍဲဂၚ်ဂှ်ကွေံ ဒတုံစှ်ေအာ ဂစေံဗြဴပ္ညဳ ယာံတဴဖဳဒွါ တုဲဂစေံဗြဴ ယာံတဴလ္ၚာပ်လ္ၚာ တုဲဂစေံကၟက် မသက္ကုခြာ ပဝ်စှ်ေဍာ်ဗိုန် ဟွံဂွံဇြိုန်ညှာ သာတ်ဍာ်ဂၚ်္ဂါ နသၞေၚ်ၜါဂှ် စိုတ်ဇၞော်လောန်အဴ လွဳဇၞော်တဴသၟဟ် သၞာအိန်အဴ ချဳတဴလတှ် ပရုပ်မၞိဟ်ကီု ကၠုၚ်ဟီုလဖှ် ယွံဂစေံသၞ နာဲပတၟေၚ်တၟဟ် ဇကုနာဲသ္ကဲ ဍောတ်မွဲ ပှ်လှ် ဂၚ်ဇၞော်လောန်ဗၞတ် သာတ်ဇတ်ဇကှ် နသၞေၚ်ၜါဂှ် ဂၚ်သကှ်မာန်ဟာ . . . ။

ဂစေံမိၚ်ဗိုန် ဟီုတိုန်ဟွံညှာ ယွံမၞိဟ်လၞုဟ် ပကၠုၚ်လုတ်စာ မၞးပကၠုၚ်ဟီု ပပၠီုကေၚ်ကာ ကာလလမျီု အိုန်သ္ကန်လီုအာ ကာလဂှ်ပ္ညဳ ထောံလွဳပရာ နွံတဴလမျီု သ္ကန်ဟွံလီုမှာ ထောံလွဳအိုဿီု ဒှ်တြုံကီုဟာ တလအဲမှာ အောန်လွဳခါဂှ် ပကၠုၚ်ဆေဝ်တာ စဴအာသ္ၚိပြဟ် ဗဇ္ဇဗတ်ကၟိန် ဟီုကဵုအိန်ဂှ် . . . ။

သၟိၚ်အိန်မိၚ်ဒေမ် ပါၚ်ဂစေံသၟဟ် ထိုၚ်သးဟွံဖိုတ် ပ္ဍဲစိုတ်သ္ဂေတ်သွဟ် လွဳတြုံအသဝ် ပကၚ်ရၚ်ဓရ်စှ် ပလီုကၠေံမှာ ဟွံမာန်ခါဂှ် ဇၞော်ကြဳဇှ်က္ဍၚ် ဂွံဒှ်ကျာ််တြဲ ဟွံဆောတ်မွဲတၚ် သၟိၚ်အိန်ချပ်ဂေတ် ကောန်ဒးကေတ်နၚ် ကောန်တြုံပြဲက္ဍၚ် ကော်နၚ်ကဵုပ္ညဳ ဂွံကောန်မွဲတဲ စိုတ်ဟဲဒ္ၚဳဒ္ၚဳ . . . ။

ဗောဓိသတ်အဵု ဟိုတ်နွံကဵုလွဳ ကြဴဒှ်ကျာ်စၟတ် ဂွံဟံၚ်သတ်ပ္ညဳ ဝဳရိယမှာ ဝွံပါရမဳ ဗောဓိသတ်ပ္ညဳ ဂၠိုၚ်ဝဳရိယ ကာလဂှ်ခုတ် မှာဘုတ္တရ မိပ္ဍိုက်သြိုဟ်အဴ ၜိၚ်တဴလျလျ ထပှ်တ္ၚဲတၞံ လွဳတဴကြံကြ ဒှ်မှာဇနက် ၜိၚ်ဗက်တဴဂျ လွဳဟွံဖေက်စ ဟွံရိုဟ်ခန္ဓ ထပှ်တ္ၚဲအဴ ၜိၚ်တဴလျလျ ဍာ်ဟွံမွဲဗျာၚ် ကဵုကၞာၚ်ကဝ သွက်ဂွံဗလဲ ဟွံမွဲညိည စိုတ်အိန်ဒက္ခဳ ပလွဳကြံကြ ဝွံပါရမဳ ဒှ်ဝဳရိယ ဗောဓိသတ် ဗွဲပြမတ္ထ ဝွံဝဳရိယ တိတ်ဟီုပၠရောၚ် . . . ။

ထ္ၜးသစ္စပါရမဳ 

သစ္စပန်ကီု တိတ်ဟီုမွဲတောၚ် ဒှ်ကကၠရောၚ် မွဲတောၚ်သစ္စ ဒှ်ဂစေံဒဂူ အဃိုတ်မူလ ဂုဏ်သစ္စအဴ ပြာကတ်တဴရ သၟိၚ်သုတ္တကီု (သုတသောမ) ကၠေံလမျီုရ မုသာအိုဿီု ဟွံဟီုညိည သစ္စဟီုစၟတ် ဒှ်ဓရ်သစ္စ မုသာတမုန် ဟွံသၟဟ်တုန်ရ ဟွံမွဲသစ္စ ပွမုသာ မုသာဂၠိုၚ်ဟေၚ် ပိုန်ဟုတ်သေၚ်ဟာ အာယုက်ဟုတ်ပြဟ် ကျာ်တွံလဝ်ကၠာ ညးမဒှ်ရော ယဝ်စောတနာ သၟိၚ်စေတဳယ တေဇပြာထာ ဗွဲလ္တူကျာ ကလာၚ်အာဒှ် မြမောဝ်ပါၚ်ဆာဲ မောဝ်တမာဲပြဟ် ဒေဝတဴဂှ် ညဳသၟဟ်ညးပန် ရပ်သၞာ်လဝိၚ် မၚ်မွဲသၟိၚ်ပၠန် နွံမွဲတ္ၚဲကၞာတ် သီုအမာတ်ပန် သၟာန်သၟိၚ်မွဲတန် ပ္ဍဲဒေန်နန်မြ ယွံတလတိ ဘူမိပါလ ကောန်ဨကရာဇ် နာဲပြာသာဒ်မြ ကောဒေံမူလ ဗွဲစၟတ်သဘဴ ဟီုကဵုညိအဴ ဗွဲကြဴအနဳ နွံပ္ညဳဆန္ဒ ကောန်ဇၞော်တိုန်ပၠန် ဆာန်အောန်ပြမ ကောန်ဍောတ်ဂှ်ရ ဇြဟာန်မဂၠိုၚ် ကောန်ဍောတ်ဂှ်ရော ပကောဒဝိုၚ် ကောန်ဇၞော်ပယိုၚ် ဒဝိုၚ်တိတ်ဟီု မုသာအဆတ် ဟွံဒှ်စၟတ်ကီု ဟွံစၟတ်ဒးဟီု သစ္စလီုအာ ရပ်သၞာ်ဒေဝတဴ ကလာၚ်ဒဴအာ ကလာၚ်လ္တူကျာ ဟွံမာန်ခါဂှ် ဒတုံစှ်ေတိ တိၚိတ်ပါ်သၟဟ် စှ်ေဒးနရက် တူဂၠက်ပှ်လှ် ဟီုဟွံစၟတ်ရ သစ္စလီုဂှ် အာယုက်ဟုတ်အာ ပိုန်ဟုတ်အာသၟဟ် သၟိၚ်စေတဳဂှ် မ္ဒးဒှ်ပ္ညဳ . . . ။

မှာဗောဓိသတ် တြုံကၞတ်လွဳ လဟီုညံၚ်ကၞက် ဗီုအိန်ဒက္ခဳ နွံကဵုသစ္စ ပြမတ္ထပ္ညဳ သၟိၚ်မွဲနွံရ သစ္စဝါဒ တိသုန္ဓရဳ မၚ်မွဲဆေဝ်ဒဝ် ပ္ဍဲဓရ်သစ္စ ဗိုန်စၟတ်ပလဝ် ကျာလေဝ်ပိုက်ဓဝ် ဗြဲဓဝ်လောန်ကာဲ ရှ်တိအသဝ် ဗီုဗတဝ်သာဲ ဂၠးလတူဗိုန် ဂတဝ်တိုန်ၚာဲ ရှ်တိအသဝ် ယာံဂတဝ်ဆာဲ ဩောံသ္ၚုဇၟာပ်ဒၞာဲ နွံဆာဲကဵုရှ် ယာံစတုဲသွံ ဓာတ်ပန်ဂွံသၟဟ် ယဲဒးစ္ဍးသိၚ် အာယုက်ဂၠိၚ်တွံ သတ်ဆုရိုဟ်ဆု ကမတ်ဆုဂှ် စနွံကဵုရှ် ယာံဗဒှ်ဂဥုဲ ယဲဒိုက်နွံကိုပ် ဗၠးစိုပ်ဒတုဲ ဍာ်ပ္ဍဲတိဂှ် သုၚ်ဒှ်ဂဥုဲ ဓာတ်ပန်သၟဟ်တုဲ ဂဥုဲစိုတ်သ္ကီု ယဝ်သၟိၚ်မွဲရ ဓရ်သစ္စလီု ဗြဲကျာအိုဿီု ဟွံဓဝ်ကီုရ ရှ်တိဗၠိုက်သၟဟ် ထပှ်ဟတ်ဂျ ပုၚ်ဍာ်မူလ သဗ္ဗလီုပ္ညဳ ယဲဒိုက်ဂၠိုၚ်သန် ဇၟာပ်ဇန်လောကဳ အာယုက်သတ္တံမှာ ဂၠေံအာအနဳ မှာဗောဓိသတ် တြုံကၞတ်လွဳ သစ္စဒှ်ကၞက် ဗီုအိန်ဒက္ခဳ ဝွံသစ္စပ္ညဳ ဒှ်ပါရမဳရောၚ် . . . ။

ထ္ၜးအဓိဌာနပါရမဳ 

အဓိဌာန ဂတမွဲတောၚ် ဗောဓိသတ်ရောၚ် နွံဂၠောၚ်ကြဳဇှ် ဒှ်ကောန်သၟိၚ်ဓု သုဓနုဂှ် ဗက်အာစိုပ်ပ္ညဳ ဍုၚ်ဟရဳဂှ် မနောဟာရဳ သၟိၚ်ခါမ်သဳဂှ် သုဓနုတၞံ သၟိက်စံထဍဟ် နွံတၟံမွဲသၟဟ် ဇၞော်ဂှ်လောန်လာန် ဗၞတ်မၞိဟ်သလိုက် မွဲလက်ကိုတ်မာန် သၟိၚ်ခါံသဳတၞံ ကဵုယိုက်စံကာန် ဗောဓိသတ်ဂ္ညိ ပအဓိဌာန် အဲဒှ်ကျာ်စၟတ် အနာဂတ်ဟာန် တၟံဝွံဇၞော်က္ဍၚ် ကဵုအဲပၚ်မာန် နကြဳဇှ်ပကာန် တၞံဒါန်တမၠာ ပၚ်ပတိုန်မ္ဂး တၟံဂှ်ဒးသာ တ္ၚိုန်ဝေၚ်ပညုၚ် ကွာ်ကၠုၚ်ကွာ်အာ ခနှောဝ်လ္ၚီကိုတ် ညာတ်အိုတ်ဟောဒြာ အသဝ်လောန်ထောန် ယွံကောန်နာဲသာ ဒြီုဒြီုလဒု ကဵုသာဓုကာ သၟိၚ်ခါံသဳပြဲ တက်တဲကြဵုဇာ ဩကောန်အသဝ် ဒကောၚ်ထဝ်ဏှာ ဇမ္ဗုဒိပ်သ္ကဲ တြုံဟွံမွဲၜါ သ္ဍိုက်လောန်ပ္ညဳ ကၚ်ဇတ်ဖဳဒွါ ကောန်ဗြဴအသဝ် ဒကောၚ်ထဝ်ဏှာ ထပ်တဲညးၜါ ဇိုန်ကဵုခါဂှ် မနောဟရဳ ရုပ်ကျာ်ဩဳမြဟ် ကဵုသုဓနု ကောန်နာဲမြုသၟဟ် သီုညးၜါဂှ် သိုက်သၟဟ်မွဲဂၞဳ ဟိုတ်ကြဳဇှ်ပ္ကာန် အဓိဌာန်ပ္ညဳ ဗောဓိသတ်ပ္ညဳ ပ္တံပါရမဳ အဓိဌာန်ပ္ညဳ ဒှ်ပါရမဳရောၚ် . . . ။

ကာလဂှ်ပ္ညဳ မှာတေမဳယ ဒှ်ဗၠာဲမူလ ကျေဝ်လှာရုပ္ပါ တုပ်နာဲသွဝ်ၜါ သာ်လှာသဘဴ အာယုက်ပေၚ်အဴ စှ်တြဴသၞာံ ညးစံမေခု ကဵုမာတုဂါမ် ဝုတ်စှ်သုန်သၞာံ ဂေါဝ်ဗျာံကျာ်ဩဳ စရာဲအယော သၞံၚ်ရောဟိဏဳ ဗတံဂၠုတုန် သတိက်ပ္ဍဲဖုန်ဂၞဳ စံၜတ်မံၚ်ဗျာံ စှ်သၞာံအနဳ ဗြဴဂၠိုၚ်သန် ရိုဟ်တ္ၚဲပလွဳ ဗောဓိသတ်ပ္ကာန် အဓိဌာန်ပ္ညဳ အဲသ္ဒဟ်ကျာ်စၟတ် ပြာ်သတ်လောကဳ စိုတ်အိန်ဒက္ခဳ ပကဵုချဳပ္ကာန် လွဳအဲအိုဿီု ပကဵုမာန်ညိ ဗောဓိသတ်ဂ္ညိ ပအဓိဌာန် ဟိုတ်ကြဳဇှ်ပ္ကာန် အဓိဌာန်ပ္ညဳ စိုတ်ဗိုန်သက်လက် ဗိုန်အိန်ဒက္ခဳ ဗောဓိသတ်လေဝ် ပ္ဍဲဒှ်တေမဳ အဓိဌာန်အဴ ဍိုက်ပၚ်တဴလွဳ တုဲဂွံဒှ်ဂ္ညိ ရသိကျာ်ဩဳ ဒှ်ခမဳပ္ကာန် ဂွံၛာန်လောကဳ သၟိၚ်ကၠံမွဲက္ဍိုၚ် ဒးတိတ်ဗိုၚ်သ္အဳ သၟိၚ်ဖအိုတ်ဂှ် ဂွံဒှ်ခမဳ ဂွံၛာန်လောကဳ အိုဿီုညဳသာ စုတိတုဲကီု ဍုၚ်ဗြီုဟွံမှာ ကြဴဒှ်ကျာ်စၟတ် ပြာ်သတ်သံသာ အဓိဌာနာ ဝွံပါရမဳ ဗောဓိသတ်အဵု ဟိုတ်နွံကဵုလွဳ အဓိဌာန်ဗက် စိုတ်အိန်ဒက္ခဳ အဓိဌာန်ပ္ညဳ ဒှ်ပါရမဳရောၚ် . . . ။

ထ္ၜးခန္တဳပါရမဳ 

ခန္တဳအေၚ်ပြဲ ဂးကဵုမွဲတောၚ် ပတုဲဒါန်ရောၚ် ဣသိဟွံယောၚ် ပ္ဍဲဂၠောၚ်ဥဒျာဉ် ဒက်ထဝါဲဓရ် ပၟဝ်ဒၟံၚ်ၛာန် သၟိၚ်တလာဗု တိတ်ဝေၚ်ဥဒျာဉ် စိုပ်ဥဒျာဉ်တုဲ ဗမူထုဲကြာန် တူထဝါဲဗြဴ သတိက်လှိၚ်တဴဟာန် ကမၠောၚ်ဂမၠိုၚ် ဂေတ်ကြိုၚ်ဂေတ်ဟာန် ရေတ်ဝေၚ်ဥဒျာဉ် စိုပ်ဌာန်ဣသိ ကမၠောၚ်သၟိၚ်ဓရ် အာတ်ဓရ်ဒမၠိ အာတ်ကဵုဒါန်ညိ ရသိတွံဓရ် ကမၠောၚ်ဂမၠိုၚ် ကလၚ်ဗိုၚ်သ္ကဝ် ပ္ဍဲဂှ်သၟိၚ်စၟတ် ၚုဟ်တိုန်ဆတ္တဝ် သၟာန်ဂၠာဲတမ္ညဝ် တုဲဓရ်သောသော အိုတ်ဇၟာပ်တြုံဗြဴ မူဒၞာဲတူရော ယွံကျာ်ဂမျိုၚ် ပၞာၚ်တိုၚ်အဂ္ဂေါ ကမၠောန်တံရော သီုဩဆတ္တဝ် ညာတ်ရသိဗျိၚ် အာတ်ပၚ်မှိၚ်ဓရ် ရသိသၟတ် တွံကဵုဆတ္တဝ် ကမၠောန်တံအသဝ် ပၚ်မှိၚ်ဓရ်ရောၚ်အဴ . . . ။

သၟိၚ်ဂွံမိၚ်ရ ဒေါသဂၠိုၚ်တောၚ် ညံၚ်ပၟတ်ဂှ်  ဒဟဵုဖောၚ်ဖောၚ် အာကဵုရသိ စိုပ်ညိမွဲတောၚ် ဗာတ်ဇခါတ်ရောၚ် ဟွံယောၚ်ကော်နၚ် ကဵုရေတ်ဆတ္တဝ် ကတောၚ်ၜါကလၚ် တုဲသၟာန်မွဲတဲ ရသိပြဲက္ဍၚ် မူဒဂေတ်မွဲ ဟီုအဲကလၚ် . . . ။

ခန္တဳအေၚ်ကၠာ မှာရာဇဝၚ် ရသိဟီုအဵု ထေဲဒဟဵုက္ဍၚ် ကဵုရေတ်ကၠေံမုဟ် တီတဏဟ်ဂြၚ် မူဒဂေတ်ကီု ဟီုအဲကလၚ် . . . ။

ယွံသၟိၚ်မပြဲ ခန္တီမွဲတၚ် မပြဲလောန်က္ဍၚ် ရနာဲပၚ်မှိၚ် မိၚ်ရသိဟီု ထေဲသီုဝိဝိၚ် ကဵုဒကုတ်ကၠေံကၠာ သီုတဲၜါဗျိၚ် မူဒဂေတ်ပြဲ ဟီုညိအဲမိၚ် . . . ။

မူဒဂေတ်မွဲ မပြဲအဂ္ဂ လအေၚ်ခန္တဳ ဒှ်ကျာ်ဩဳရ ရသိတုန်ကၠာ ဟီုကဵုရာဇာ သီုဒေါသကၠာ က္တဵုစဴအာရ သီုမေတ္တာပ္ညဳ ရသိတဳလ သ္ၚဳဒၟံၚ်ရ ဆသၟိၚ်မအာ ရသိညာတ်ဒၟံၚ် သၟိၚ်ဂှ်ထံၚ်ထာ ဗဒန်မတ်ဟေၚ် ရသိသေၚ်ဟာ သိပ်တိဖာဲအာ တိၚိတ်ဏယပၠန် စှ်ေဒးနရက် တူဂၠက်ထညန် ပမတ်သလံၚ် ဂဵုမံၚ်တန်တန် ဍာ်ပသဲပၠန် ဂဵုတ္ၜန်တ္ၜောဲတဴ သၟိၚ်ကလာဗု ဇကုဒြဴဒြဴ တူမံၚ်ဆတ္တဝ် တွဵုကဝ်ရောၚ်အဴ . . . ။

မှာဗောဓိသတ် တြုံကၞတ်ဘဴ ရသိတုန်အဴ စုတိစဴကီု ၜးအတ္တဘဴ ဂွံစဴသွဝ်ဗြီု ကြဴဒှ်ကျာ်စၟတ် ပြာ်သတ်အိုတ်သီု ဗောဓိသတ်ကီု သီုမသတီုလွဳ ဒှ်ရသိပၠန် လအေၚ်ခန္တဳ ဟွံဂွံထေဲကၠာ သီုမေတ္တာပ္ညဳ ဣဝွံခန္တဳ ဒှ်ပါရမဳရောၚ် . . . ။

ထ္ၜးမေတ္တာပါရမဳ 

ဓရ်မေတ္တာသ္ကဲ တွံကဵုမွဲတောၚ် ယဝ်ညးမွဲရောၚ် နွံဂၠံၚ်မေတ္တာ ဂုဏ်မေတ္တာဟေၚ် စှ်မွဲသေၚ်ဟာ လှိၚ်သိုက်ၚုဟ်သိုက် မၞိဟ်သိုက်သုခါ ကၠော်သ္ဍိုက်အာ လွဟ်ၚာဲခြာခၠန် စိုတ်မေတ္တာသွိုန် ပါတ်တိုန်ဗိုန်ကညန် ပမတ်စရောဲ ဟွံတဴမွဲတန် ဂျိဟွံတန်ပၠန် စိုတ်တန်ကြန်သ္ကီု ဒေဝတဴပြဲ ဒးမၚ်မွဲကီု စိုတ်မေတ္တာပ္ညုၚ် ချိုတ်ဂွံဍုၚ်ဗြီု ဂုဏ်သာ်ဝွံကီု စိုန်သ္ကီူမေတ္တာ မှာဗောဓိသတ် တြုံကၞတ်သာ ဒဵုဒှ်ကျာ်ကၠာ ပ္တံပါရမဳ ပၠေၚ်ကၠေံလွဟ်မှာ ဂုဏ်မေတ္တာပ္ညဳ ဇၞးစိၚ်ကလော် ဇၞော်ဗော်ဝဳရဳ ဂုဏ်မေတ္တာသ္အး ကျာ်တြဲဇၞးဇဳ သာ်ဝွံမေတ္တာ ဒှ်ပါရမဳရောၚ် . . . ။

ထ္ၜးဥပေက္ခာပါရမဳ 

ဥပေက္ခာကီု ဂၠာဲဟီုအနဳ ညံၚ်သၟိၚ်ၜိုပ်ကၠာ သုဝဏ္ဏာပ္ညဳ ဟွံဒှ်သုခဳ ဒုက္ခဳဟွံဒှ် ဥပေက္ခာဟေၚ် ဒေါဝ်ၜါရေၚ်သၟဟ် တသိုက်ဟွံဒှ် ဟွံဒးဒဒိုက် ကြာဒဒိုက်မှာ ဒှ်ကြာတသိုက် စိုတ်ကျာ်နာဲလိုက် ဟွံသ္ဍိုက်ဟွံမၠိ ချပ်ဗ္စာရဏာ ပိုၚ်ခြာဂၠိၚ်ဂၠေံ ဟွံဆာန်ဟွံမၠေံ ဟွံစေံနေံသွဟ် ပမာမွဲကီု ဂၠာဲဟီုလဖှ် ညံၚ်သာရထဳ မစဝ်ကွဳဂှ် ဂၠဴၜါဗဂန်ကၞပ် တဝ်တၞပ်လ္ၚဟ် ဂၠဴဆဵုဂၠံၚ်ဗိုန် လ္ဂူလၟိုန်သၟဟ် ဓရ်ဥပေက္ခာ တုပ်ပမာဂှ် သတ်မတဴမှာ ပ္ဍဲသံသာသၟဟ် နူသံသာဂှ် ဗၠးသၟဟ်ယောသော နူဒဒိုက်ဂျိ ဗၠးညိခိုဟ်ရော သာ်ဝွံစိုတ်ဂှ် မဒှ်ထောထော မှာဗောဓိသတ် ကၞတ်အယော ပါရမဳယော ထောထောပလွဳ သီုဥပေက္ခာ စှ်ပါရမဳ ကွေံစိုတ်ပလွဳ အိန်တက္ခဳရောၚ် . . .။

၃။ ထ္ၜးဗောဓိသတ် ဒှ်သၟိၚ်ဝေသန္တဝ် 

ပါရမဳစှ် တွံတုဲမွဲတောၚ် ပ္တံကၠုၚ်ဖောၚ်ဖောၚ် စိုတ်ဟွံယောၚ်က္ဍဝ် ဂၠိုၚ်ဘဝအဵု ဂၠိုၚ်တွဵုကဝ် ရိုဟ်ဟွံမာန်ရ ဒါနပ္တုဲလဝ် စိုပ်ကဝ်ဝွံရ ဒှ်ဘဒြကဝ် အာဒိဆတ္တဝ် ပ္ဍဲကဝ်ဝွံရ က္တဵုဒှ်သၟိၚ်ပၠန် မှာသမန္တ ပထမဂ္ညိ အာဒိကပ္ပ တုဲဆၚ်ကၠုၚ်ပၠန် တၞောဝ်သာမန္တ လၟိဟ်ဘဝ တၞောဝ်ရာဇက္ဍဝ် ဂၠိုၚ်ဘဝပၠန် စိုပ်ဝေသန္တဝ် ဝေသန္တဝ်တၟပ် ကြက်ဒြပ်ပေၚ်ဗဝ် ဒယိုန်ပ္တိတ်သၟတ် ပ္တုဲကၠုၚ်ဆတ္တဝ် စိၚ်ဂွုသွဝ် အၚဝ်ထာၚ်ကိုန် စိၚ်ဗတာၚ်သွံ ကဵုဒါန်ဟွံဇြိုၚ် ကောန်ၜါလပိုန် ညံၚ်ဒတိုန်ထဝ် သမ္ဘာမွဲသ္အး ညံၚ်ဂၠးသ္ဂဝ် ကဵုဒါန်တုဲပ္ညဳ တိချဳဇတဝ် မှာသမှိတ်ဗြု လဒုကာဲကဝ် ဇၞော်သန်အသဝ် တမ္ညဝ်ဒဵုဗြီု သာဓုကာအဵု လဒုကြဵုကြီု ဗၞတ်အာယုက်ကီု အိန်သ္ဂီုဗြံက်ဗြ ပိုန်မၞိဟ်ဒဝိုၚ် စသိုၚ်တုဲဂျ အာယုက်သၞုဲ အိုတ်အာတုဲရ . . . ။

၄။ ထ္ၜးဗောဓိသတ် ဒှ်ဒေဝတဴသွဝ်တုသိတာပူ 

စုတိတိုန်ဒ္ဂူ ဍုၚ်သွဝ်မူလ တုဿိတာပူ ဂွံဇူတိုန်ဂျ သန္တုဿိတာ ဒေဝါရာဇ ဂွံယၟုသၟတ် ဗောဓိသတ္တ ပ္ဍဲဍုၚ်သွဝ်အဴ တန်တဴလံလ အာယုက်သွဝ်ရ တော်ဆသက်လက် ပန်လ္ၚီသၞာံဓဝ် အာယုက်သွဝ်ဆက် ဗၞတ်အာယုက်မၞိဟ် ကေတ်လမိဟ်ဗက် ထပှ်ကိုတ်ရော တြဴစှော်လက် ပိုန်ဒိပ်သိပ်နက် ရတ်အနဂ္ဃ ဗောဓိသတ်အဴ စသိုၚ်တဴရ။ သၟိၚ်ဝေသန္တဝ် နူစဴသွဝ်ဂျ ကမြဴကျာ်ဒှ် ဒယှ်က္ဍၚ်ပြ ညံၚ်ဂွံကၠောာယး တမံညးရ . . . ။

ဍုၚ်တေံမွဲဂှ် ကျာ်တြဲတွံဂျ ဂးတ္ၚဲကံလှ ဂြိပ်ထသလှံၚ် အာဗဵုကျာ်သၟတ် ဂြိပ်ဂအောတ်ဒၟံၚ် သတ်လိုက်တံသၟတ် ဟီုဂအောတ်ကၠံၚ် တမြဴဒၟံၚ်အဵု ဒဵုဒမံၚ်သွဝ် လုံဍုၚ်သွဝ်ဂှ် ဒယှ်တမ္ညဝ် စိုတ်ချဳလမောဝ် ဒေဝတဴသွဝ်ဂျ အာတ်အခေါၚ်သၟတ် ဗောဓိသတ်ရ ဗောဓိသတ်ဗော် သ္ၚဳတိုန်တော်ဆ ပဉ္စဌာနော သြလောကာန ဌာန်မသုန်တၟုဲ သ္ၚဳဗိုန်တုဲရ ကဵုအခေါၚ်ပၠ နာဲဒေဝပိ ကဵုအခေါၚ်တုဲ ဟွံသဏုဲဂ္ညိ . . .။

၅။ ထ္ၜးဗောဓိသတ် တန်ဂဝ်မိ 

စုတိနူသွဝ် စှ်ေတန်ဂဝ်မိ တန်ဂဝ်အလုံ တြုံနာဲဘုံပိ ဒိုဟ်စှ်ကၠံၚ်ဖဳ မြဟ်ကသဳတိ ဇၞော်သန်ဣဒ္ဓိ ဘုံပိကမြဴ လုံသွဝ်ဗြီုအိုတ် ဖျေံစိုတ်ရဴဂဴ ပ္ကဴဒိပ်ပေၚ်သဴ ဒြာတ်ပပူဇဴ စတုမရာဇ် ပန်ကၞာတ်မၚ်တဴ ရပ်သၞာ်ဒိုဟ်ပန် မၚ်ဗိုန်ကညန်အဴ လ္တူဒေန်ယာန် သၟဝ်ဖဍာန်ပ္ကဴ ကပ္ပိလဝှ် ဍုၚ်ဂှ်မြဟ်တဴ သုဒ္ဓေါဒန သၟိၚ်မကြက်လှဴ ပ္ကၚ်ရၚ်ဍုၚ်ဂှ် ဒယှ်ညံၚ်သ္ဍဴ မိဗောဓိသတ် ဒှ်ကၞတ်ဗြဴ သိရဳမာယာ ခုတ်နာမအဴ ထဝါဲမံၚ်တဴ ပ္ဍဲဂၞဴမိဂှ် ရုပ်ဂေါဝ်ဍိုက်ပေၚ် ညံၚ်ဗီုကၠေၚ်သွဟ် ညံၚ်ရုပ်ပ္တန်လဝ် ပ္ဍဲဒ္ၚောဝ်သၟဟ် မိဂွံညာတ်ကၠာ ရုပ်ကောန်ခါဂှ် ကောန်ဂွံညာတ်ညိ ရုပ်မိလ္ၚဟ် ဗၞတ်ဂိတုဂှ် ပေၚ်စှ်လမိုန် . . .။

၆။ ထ္ၜးဗောဓိသတ် သၠးဂဝ်မိ 

ဥဒျာန်ကျာ်သြဳ ဂြိုပ်ဗနဳဝိုန် မိကၞတ်ဗြဴ တိတ်စိုပ်တဴဗိုန် ရပ်ကၞာၚ်ရုက္ခ ဗြဴတလပိုန် တဲဇွိကမေံ ဗန်ကံဒေံကီု မြိုတ်ဇဇိုက်တွိုန် လက်သိၚ်တိုန်ဒး တ္ၚဲသိုက်ဆတ္တဝ် ဂၠံဂဝ်သလး သၟိၚ်အိန်ဒုၚ်လဝ် ဇာထဝ်မသတး တုဲသၟိၚ်ဝၚ်ပန် စၞာံဗြန်မသ္အး ဗြီုဒုၚ်ယာတ်ဂွု ဒုကုကရး ဗြဴကၞတ်ညး မသ္အးလက်သန် ဒတဴဒၟံၚ်ကၞာတ် သီုဂ္ညိဂ္ညာတ်ပၠန် မှာဗောဓိသတ် တြုံကၞတ်ဇန် သလးဂဝ်ကွေံ ဂါမ်စှ်ေတန်တန် လိုန်ဇာထဝ်ပ္ၚာံ တ္ၚဲလိုန်စၞာံဗြန် တုဲစှ်ေလိုန်ပၠန် ယာတ်ဒတန်ဗြီု ထပှ်လမာ် ဂါံကွာ်အာကီု စဏောန်တဲသ္အး ကော်ထ္ၜးကြီု ဒေါဝ်ဗနဳကၟိန် ဒေဝတဴအိန်ဗြီု ထၜးကရီု ညံၚ်ဗီုသဳဟ ကၞတ်ဂကူ တြုံအတုလ မၞိဟ်အိန်ဗြီုရော ကၞောတ်လောက ညးသတုပ်အဲမွဲ သ္အာၚ်ဟွံမွဲရ . . . ။

ညံၚ်ကေသရာ ကြီုကွာ်အာရ ဂၚေၚ်တဴရ ညိညဟွံမွဲ ညံၚ်ဒ္ၚောဝ်ထဝ် ပေါတ်လဝ်သ္အးတုဲ ဗီုရုပ်ခၠၚ်သ္အး တြုံညးမပြဲ ကုသဵုတမၠာ ဟွံအိုတ်သွာဟဲ နူအာကာသ ဍာ်ဒိပ်မပြဲ ဇွောဝ်စှ်ေမွဲတဲ မောဝ်ပ္ဍးယဩ ဗလိုပ်ဖုံကၠာ တြုံမှာအဂ္ဂ ပ္ဍဲကၟဝ်စက် ရတ်အနဂ္ဃ သတိက်လဝ်ဆတ္တဝ် ပ္တန်လဝ်ကာယ တုဲဇက်စဴဒ္ဂူ နန်ထဝ်မူလ ဒေါဝ်ဗနဳသၟတ် ပိုန်ဟာန်ယဿ . . . ။

၇။ ထ္ၜးဗောဓိသတ်  ပြေၚ်ဝိဝါဟ 

ဗဗွဲလၟေၚ်ကၠာ ဇၞော်အာလျလျ အာယုက်ပေၚ်အဴ စှ်တရဴရ ဂကောမ်ဘိမာ ပြေၚ်ဝိဝါဟ စသိုၚ်ဘောဂ သီုတေဇဂ္ညိ သိုက်လှိၚ်ဒၟံၚ်ကၞာတ် တူပြာသာဒ်ပိ ၜါစှော်ဒစိတ် အာယုက်တိတ်ဂၠိ တိတ်ဝေၚ်ဥဒျာန် သေဟာန်ဖိဖိ ညာတ်နိမိတ်ပန် စိုပ်နန်ဂညိ ရာဟုလခုတ် ဒှ်မၞိဟ်ယုတ္တိ နာဲပြာသာတ်ပိ နကြိချပ်မွဲ သဍိုက်ပ္ဍဲကောန် လောန်ထောန်မပြဲ ဍေံဝွံသေၚ်ဟာ ကၞတ်ဇာပသဲ တၞံအဝိဇ္ဇာ သံသာဂၠိၚ်သ္ၚောဲ ၜါစှော်ဒစိတ် လအိတ်သၞာံပြဲ အာရီုဟွံဖဲ နိဿဲလောဘ . . . ။

၈။ ထ္ၜးဗောဓိသတ် ဒဴတိတ်ဂြိုပ် 

ဒးဂၠက်ဒၟံၚ်ပၠန် လနဳခန္ဓ အဲတိတ်ဒှ်ပ္ညဳ ခမဳပြဲရ ချပ်ဗ္စာရဏာ ပိုၚ်ခြာတော်ဆ သၟိက်ဂွံယိုက်အဴ ကောန်ရာဟုလ ဖေက်ဂၞကျာ်ပၠန် ၚုဟ်အာပၠန်ရ ကြဴတဲမွဲတန် ဂွံညာတ်ပၠန်ရ ဂးတုဲပ္ၚုဟ်ဆန် ချေံကဏ္ဍက ချေံသၟိၚ်တလ သီုတေဇအဴ ချေံကၞတ်ဂကူ ထတ်စောန်နုဘဴ ဒက်ဗိုန်ဇၟံခိုၚ် ပ္တီနာဲက္ဍိုၚ်ပ္ကဴ ဒက်ချေံတုဲအဴ ရသ္ဍဴလိုက်ဗာ မြိုတ်ဓဇိုက်ပၠန် ပြဲသန်အခါ ဍိုက်ချေံလအိတ် ဒ္ၚဳဒဴတိတ်အာ အိုတ်ဒေဝတဴ ဗက်ကြဴသ္အဳဗဂါ သ္ဍဴလ္ၚီရပ်ဏာ တမးအာဂျ သၟိၚ်မာစှ်ေကၠုၚ် နူဍုၚ်ဒေဝ သၟိၚ်မာဆတ္တဝ် ဟီုဆေဝ်ဒဝ်ရ ယွံညးပြဲသၟတ် မှာသိဒ္ဓတ္တ ဌာန်ပြာသာတ်ပ္ကဴ ကလေၚ်စဴရ ပိတ္ၚဲဂတ တေဇအသဝ် ရတ်ထပှ်သၟတ် ကၠုၚ်စိုပ်ဆတ္တဝ် နာဲပိုဲသက်လက် ဒှ်စက္ကဝဝ် ဂွံပိုၚ်တကံပန် ပိုန်ဒတန်ကဝ် သၟိၚ်မာဆေဝ်ဒဝ် တြုံအသဝ်ဗြီု တြုံမပြဲဗော် သာ်ဝွံကော်ပ္ညဳ ဟိုယ်မာအရေဝ် မဆေဝ်ပလီု ညံၚ်ဒှ်ကျာ်သၟတ် ဟံၚ်သတ်အိုဿီု အဲသ္ပလွဳကီု လ္ပပလီုရ ဂးတုဲမှတ်ဇု ကြုၚ်အနုမ တ္ၚဲယးတုဲသၟတ် ကၠောံကြုၚ်ဂှ်ရ အာဌာန်ဒၟံၚ်ပ္ညဳ တူဗတဳဂျ ကယိုၚ်အိုတ်ပၠန် ပအပ်ကဵုခန္ဓ ဗက်ဖျဴဆန်ရ တလက္ဍိုၚ်ပ္ကဴ ကဏ္ဍကပ္ညပ် ပ္ဍဲစိုတ်ချပ်တဴ နာဲပိုဲဝွံဟေၚ် ဟွံကလေၚ်စဴ ဒိုက်စိုတ်စောန်လောန် စိုတ်ကၠၚ်ကၠောန်တဴ သ္ၚဳလောတ်စှ်ေအဴ ချိုတ်တုဲဲစဴသွဝ် ဒှ်ဒေဝတဴ တြုံသ္ဍဴအသဝ် ပိုန်ဒိပ်ခပ်ပြာတ် တူပြာသာတ်ထဝ် ကဏ္ဍကသၟတ် ဒှ်ဟေၚ်ဆတ္တဝ် . . . ။

၉။ ထ္ၜးဗောဓိသတ် တတ်သော်ဝန်ဇာတာ 

မှာစက္ကဝဝ် တြုံလွဝ်ပိုန် တတ်ဝန်ဇာတာ တူကျာ်ဗိုတ်ပ္တိုန် ကဵုဒလာၚ်ထဝ် အိန်ဒုၚ်လဝ်ဗိုန် တိုန်ဒက်လဝ် စေတဳထဝ်ကွိုန် ပိစှော်လမိုန် ကွိုန်ယောဇနာ စောဠာမူဏိ သိဒ္ဓိပြာထာ စေတဳထဝ်ဟေၚ် ပ္တိုန်လဝ်သေၚ်ဟာ ဃဋိမှာဗြီု စိုန်သ္ကီုပြာဒညာ ပရိက္ခရာ ဒစာံနာမ ဖျေံဇိုန်ကဵုသၟတ် ဗောဓိသတ္တာ ၜးယာတ်သၠောံကၠာ သ္ၚာပြမ တၚ်သကိုပ်သၟတ် တမာဲပတ္တ အဓိဌာန်ရ ယာတ်ဒုဿဟေၚ် ဗိုတ်ပ္တိုန်ဏာသွံ ဗြီုဂွံသေၚ်လေၚ် ဗြီုတိုန်ဒက်လဝ် စေတဳထဝ်ရေၚ် ယောဇနာဟေၚ် ၜါစှော်ရေၚ်ပ္ညဳ တ္ၚဲစန်မူလ နန်ဒဒိတ္ထဳ . . . ။

ဗောဓိသတ်ဂျ ဂွံဒှ်ခမဳ ဂြိုပ်ကြုက်အနဳ အနုပိယ ဒၟံၚ်တဴဒၞာဲဂှ် ထပှ်တ္ၚဲဂျ ရာဇာဂြိုပ်ကိုပ် တုဲအာစိုပ်ရ စဴပိဏ္ဍပါတ် ဂၚေၚ်အာတ်စ ဗိမ္ဗိသာပ္ညုၚ် ဇိုန်ကဵုဍုၚ်ဂျ စိုတ်ညိဟွံလဝ် ဆေဝ်ဒဝ်ပြမ တုဲပ္ၚောံအာ ဌာန်အာဠာရ ဂိုၚ်ကေတ်လ္ၚတ် သမာပတ်ဂျ တုဲပြာပ်အာလေဝ် ဥဒျာန်ဝေလ ဌာန်သ္အးဂှ်စိ လှိၚ်စိတ္တဇဴ ဒုက္ခစရိ ဒဒိုက်ဂ္ညိဂၠဴ တြဴသၞာံသၟတ် လွဳကၚ်ဇတ်တဴ အိန်တိၚ်ထဏ ပတိုန်စိတ္တဇဴ ပဉ္စဝဝ်ဂး မသုန်စ္ဍးဒဴ တြုံဒယှ်အဴ သီုသ္ဍဴပညာ လ္ပအ်မသုန် ဇၞော်ဂုဏ်ပြထာ လ္ပအ်ဝွံဟေၚ် ဒှ်ကျာ်သေၚ်ဟာ ချပ်ပ္ဍဲစိုတ်အဵု ယးတုဲက္တဵုအာ စိုပ်တၞံဇြဲကၠာ အဇ္ဇပါလ ဗဗေၚ်တၞံကီု တွဵုဗြီုမူလ ဗွဲဓမ္မတာ ဒ္ၚဳကၠေံအာရ . . . ။

၁၀။ ထ္ၜးဗောဓိသတ် ဒုၚ်ပုၚ်ပၟန်သုဇာတာ 

ဒုၚ်ပမန်ကၠာ ဗြဴသုဇာတာ နိရဉ္ဇရာ ဩၚ်ကြုၚ်ဌာန ရပ်ထးထဝ်သွံ ပ္ၚောံအာရ ဟုံဍာ်တုဲဗိုန် ကလေၚ်တိုန်ရ ပန်စှော်ဒစိတ် တွံပတိတ်မူလ ပမန်ဂှ်ရ ကဵုဗိုန်ဆဖဲ ကဵုဗိုန်တုဲအဴ ဒ္ၚဳစှ်ေတြဴတဲ အဓိဌာန်သ္အး တြုံညးမပြဲ အဲဝွံလမာ် ယဝ်သဒှ်ကျာ်တြဲ ထးထဝ်ဝွံမွဲ ထောံပ္ဍဲဇမောဝ် ကဵုဒစးတိုန် ပကဵုဇြိုၚ်သ္ဍဝ် အဓိဌာန်သၟတ် ထောံထးဆတ္တဝ် ထးဗြုဂမြၚ် ဒေါဝ်ဂၚ်တမ္ညဝ် ဂြိပ်ဒစးတိုန် တူဇွိုန်ဇမဝ် ညးလွဳမာန်ဂျ နာဲကုလဓရ် ဂၠုက်စှ်ေအာသၟဝ် ထးထဝ်ကျာ်ပိ လယတ်ထးထဝ် တမ္ညဝ်ဖိဖိ နာ်ကာဠမှာ ၚုဟ်အာဒမၠိ လမုဟ်ကျာ်ဒှ် တဝှ်တိုန်ဖိဖိ သတိက်ဟွံဖဲညိ နာ်ဟီုဗျိတဴ ညာတ်နိမိတ်သၟတ် ထးထဝ်ဂှ်အဴ အဲဒှ်ကျာ်ကီု မိပ်စိုတ်ကြီတဴ . . . ။

၁၁။ ထ္ၜးဗောဓိသတ် ဒုၚ်ဒါန်ချောဲကၟတ် 

ထောံကြုၚ်ဂ္ညိ မှတ်ဗောဓိပ္ကဴ ဆဵုဒိုက်ဂတ်ဟေၚ် ကၟတ်ဂၠေၚ်ဖျဴ ကုသဵုစိုတ်အဴ ဖ္အောဝ်လဴဒုက္ခ ဒစာံကေံသၟတ် ကၟတ်ဂှ်ဂျ ဂိုၚ်ကဵုဒါန်ပြဟ် ကၟတ်ဂှ်ရ ဂွံကၟတ်ဆာဲ မၚ်ဗၠာဲသောတ္ထိ မှတ်ဌာန်ဗောဓိ ပဏှ်ေတိဂျ စိုပ်ပဏှ်ေတိ ဗောဓိမူလ ဒၞာဲဒၟံၚ်ဂျ ဗုဒ္ဓတမၠာ ကၟတ်မၚ်ဗၠာဲ ဂေါဝ်ဆာဲဆတ္တဝ် လရုဖျေံရ လးပသနာ တုဲပၞၚ်ရတ် စှ်ပန်ဟတ်ကၠာ သတးကဵုတိဟေၚ် က္တဵုဒှ်သေၚ်ဟာ ကၟတ်ဂှ်မာ စိစောန်ပြာကတ် ညံၚ်ပါန်ခဳချူ ထဝ်အူတဏတ် ဒေါဝ်ပၞၚ်ဂ္ညိ မှာဗောဓိသတ် ဒက်ထဝါဲဂျ ဗီုသဳဟရတ် တၞံဗောဓိပ္ညုၚ် သမၠုၚ်ကၠံဟတ် သၠုၚ်ဂှ်ဗိုန် ကၠုတ်တိုန်အဆတ် မှာဗောဓိသတ် တြုံကၞတ်ဉာဏ် ဒေဝတဴကၠံၚ် ပေၚ်ဂၠက်ဒၟံဝဳဟာန် အိန်ကြီုလဒု ကဏုသၚ်ယာန် လလောၚ်ကွေံကြာန် ဗရုဌာန်သ္အဝ် ပဉ္စသိက္ခ တိၚ်တဏုထဝ် သၟိၚ်သုယာမာ တုဿိတာသွဝ် သဳကၠဳသွိၚ် လွိၚ်ပၞိက်ထဝ် မှာဗြီုဂမၠိုၚ် ရပ်က္ဍိုၚ်ဗိုၚ်သ္အဝ် နာ်ဒၟံၚ်သွိၚ် သီုသၟိၚ်သ္ပဝ် စှ်လ္ၚီတုန်ကၠာ စက္ကဝါက္ဍဝ် အိုတ်ဒေဝတဴ ရပ်ပ္ကဴမြမောဝ် သာဓုကာသၟတ် ဒြီုဒြီုဆတ္တဝ် ဝုတ်ဒိုဟ်ရေၚ်ဗဝ် ပဏၚ်ထဝ်ယာန် . . . ။

၁၂။ ထ္ၜးဗောဓိသတ် ဇၞးပၞာန်မာ 

သၟိၚ်မာဟိန်ဏ ဇက်ကၠုၚ်ပပၞာန် ၜါဣသုန်ကၠာ ယောဇနာပကာန် ဗိုလ်မာဂၠိုၚ်က္ဍၚ် ဗိုၚ်ပၞၚ်ယာန် ညံၚ်ပၟတ်ကဝ် စံၚ်ပၠေၚ်ကဝ်ဟာန် ဂၠုသကိုပ်ဗ္ဒန် ဒိုဟ်ပန်ဇၟာပ်ဌာန် ဂၠိုၚ်ကဵုဗဵုပၞာန် ရိုဟ်ဟွံမာန်အဴ အိန်စမဳညာတ် သမ္ၚာတ်ဒြဴဒြဴ ထောံကဏုသၚ် လိၚ်လဴဂြိပ်ဒဴ ဗြီုဖေက်မတ်ဂၠု ဇကုဒမြဴ ညံၚ်ဆုရဳရဲ ပ္ဍဲစိုတ်ဒြဴဒြဴ လဖဝထောံက္ဍိုၚ် ကဵုဇိုၚ်ဒြိပ်ဒဴ သၟိၚ်နာ်ကနှဝ် သပဝ်ဓနဴ လ္ၚီစက္ကဝါ အိုတ်မှာဒေဝတဴ ဖေက်ပၞာန်မာအိုတ် ပေက်သကိုပ်ဒဴ ဟွံကလေၚ်သာၚ် လဟီုပါၚ်တၟဴ ဖေက်ချဴလရု ဇကုဒမြဴ ဟွံဖေက်ဒၟံၚ်တဴ အံက်ရာဟုလ သက်ကဵုကလော ဨကကောဝ ဒုၚ်ပဝိုၚ်မာ ပၞာန်ဒမိတ်ပါပ ဇကုမွဲသွံ ညိဟွံဒည မာဒမိက်စဒဲ ဗဂူဖျေံဗြဲရ ဗြဲလဗိုတ်ဇၞော် ဒေါမ်ကဝ်ဗြော်ဂျ ဗြဲဍာ်ဇၞော်ကၠာ တဏဟ်တၟာန ဗဂူဖျေံဗိုန်ဇၟံ ဗြဲတၟံလတ ဗြဲဗၞုဟ်ဗြဲဇြၚ် ဗဂူဖျေံက္ဍၚ်ပြ ဗြဲဇလပ္ညဳ ဗြဲဗတဳဂျ ဗြဲသလိုက်ပေၚ်ဂၠု ဗြဲဗဗုလ္ၚ ဗြဲဒမၠုရ ကြံကြဗဂူတဴ ဗြဲမာဗဂူဖျေံ ဒစိတ်သာ်ရော စိုပ်ဇနးမာ ဒှ်အာပ္ကဴသြဴ ဗတိုက်ကျာ်ပ္ကာန် ဟွံမာန်တုဲအဴ ဂတးပန်လဴ ညံၚ်ရဴဗတ်သၟ မွဲလက်ကိုတ်ဇၟံ ဂတးကြံကြ စိုပ်ကျာ်တြဲအဴ ဒှ်ဍောၚ်ပ္ကဴဂျ တုဲထေဝ်နၚ်ဗြံက် ကံက်ဇၞော်စက်ကြ ယာံစက်ဂှ်အာ တူအာကာသ စှ်ၜါယေက်ပ္တိတ် ဗွဲဝိတ္ထာရ ဗြဲဟွံဂူဗျာံ စှ်ၜါသၞာံဂျ သိန္နရာဇာ ယာံရထေဝ်ဏာ သိန္နရာတ်သၟတ် ဒးဒကုတ်အာ ကြံကြထတ်မြက် ဣဒ္ဓိစက်မာ စိုပ်ကျာ်တြဲအဴ ဒှ်အာပ္ကဴသွာ မသက္ကုဟိုတ် ကသပ်အိုတ်အာ ပၞောတ်ပူဆာ သၟိၚ်မာကော်တဴ ဟာဲဗဵုအဲပ္ညဳ ရပ်သိဒ္ဓတ္တ ကုဒန်စန်နး ပကဵုဗၠးရ ကော်ဟီုဂမြံ ရမျာၚ်ကြံကြ ဟွံဂံၚ်ဆိုက်သၟတ် ဗောဓိသတ်ဂျ ကြီဇှ်မေတ္တာ တြုံပြဲညာဏ သၟိၚ်မာမွဲကၠာ လဝ်ကဵုဒှ်အာ မာမွဲလက်ကိုတ် ဗဂါစက္ကဝါဂျ ကဵုကၠုၚ်သၚ်ဃံၚ် ဗိုၚ်ရီုကြံကြ ဘဲမာသ္ကဲ ဇၞးဟွံမွဲရ တုဲမာသမၠီု ဒ္ၚဳကော်ဟီုရ . . . ။

ယွံသၟိၚ်ခမဳ နာဲသိဒ္ဓတ္တ ပဏၚ်ဝွံသ္ကဲ ပဏၚ်သိဒ္ဓတ္တ မံၚ်ဂျတဴရော ဟာဲမာသမၠီု ပကၠုၚ်ဟီုစော ဒါန်အဲပ္တုဲရော ဂၠိုၚ်တဴဘဝ  ပါရမဳစှ် ကျာ်ဗနုဟ်ရ ဟိုယ်သဳလအဲ မပြဲအဂ္ဂ ပၞာန်မာဂၠိုၚ်သန် ဟွံတီနန္တ ဗိုၚ်ဟုပ်ဂမြံ ဗရုကြံကြ နဓရ်သဳလ ဟွံမာန်ရဟာ . . . ။

ယွံကျာ်ဂမျိုၚ် ပၞာၚ်တိုၚ်လိုက်ဗာ ကာလဒှ်ကၠာ ဘူရိနာဂ သဳလဗိုန်သ္ကဲ သဇိုၚ်အဲရ ပၞာန်မာဂမြံၚ် သ္ကာတ်သာဲကြံကြ ညံၚ်သၟိၚ်အသူ ပၞာန်အတူလ ဗြုဂမြံ ဂအောတ်ကြံကြ အဲဍိက်သဳလ ဟွံမာန်ရအဴ . . . ။

ယွံနိက္ခမ္မ တေဇကြက်လှဴ ပၞာန်မာဝွံအဴ ဗျိၚ်တဴထိမြိ ဗိုၚ်လဝ်အဲပ္ညဳ ဟုတ်တဝဳဖိ လလောၚ်ဂအောတ် ပေၚ်က္ဍတ်ထိမြိ နိက္ခမပ္ညဳ ပမာန်ညိဟာ . . . ။

ကျာ်ဂမျိုၚ် ပၞာၚ်တိုၚ်လိုက်ဗာ ကာလဒှ်ကၠာ သၟိၚ်မှာနာဲမိ ထောံကၠေံသ္ၚိကၟိန် ဗိုန်လၟိုန်ထဳတိ သဇိုၚ်အဲဇၞးရ လောဘဂညိ လၟုဟ်သေၚ်ဟာ ပၞာန်မာဒိဌိ ပေၚ်က္ဍတ်ထိမိ သိဒ္ဓိက္ဍၚ်ပြ ပၞာန်မာဂမၠိုၚ် ကၠုၚ်ဗိုၚ်တဳလ လလောၚ်ဂအောတ် တိညံၚ်ဗတ်သၟ အဲဍိက်နိက္ခ ပဟွံမာန်ရအဴ . . . ။

တုဲသမ္ဗုဒ္ဓါ ကော်ပညာကြဴ ယွံပညာအဲ မပြဲနုဘဴ ပၞာန်မာဝွံအဴ ဇၞော်တဴကြဳဇှ် လလောၚ်သဇိုၚ် ကြီုကြကြဵုဇာ မၞးပညာဟေၚ် တီနဲတၟေၚ်တၟဟ် ဗပေက်ကၠေံပြဟ် ညိမူဒှ်ရော . . . ။

ယွံကျာ်ဂမျိုၚ်  ပၞၚ်တိုၚ်အဂ္ဂေါ ကာလဒှ်ရော မဟောသဓ ပ္တုဲသၞောတ်ဇၟာပ်တၟပ် ဗၠးဒုဟ်သဗ္ဗ သှ်သၟာန်အဴ ဒေဝတဴဂျ ဇၞးစောရမဏိ နဲသိဒ္ဓိက အဲပညာရ တီနဲယျဟေၚ် ပၞာန်မာနွံသၟဟ် ကဵုလွဟ်တၟေၚ် ညံၚ်ပၟတ်ကဝ် ပၠေၚ်ကဝ်သေၚ်လေၚ် သဇိုၚ်အဲဟေၚ် ရဟွံသေၚ်ဟာ . . . ။

ကျာ်တြဲမိၚ်ကီု ပညာဟီုတဴ ဝဳရိယအဴ ကျာ်ကော်တဴရ ဟိုယ်ပါရမဳ နာဲဝဳရိယ ပၞာန်မာဝွံဂှ် ကြဳဇှ်ကြံကြ ဗိုၚ်ဟုပ်လဝ်အဲ ညံၚ်နဲစက္က နာဲဝဳရိယ ထောံအဲရဟာ . . . ။

ယွံကျာ်ဂမျိုၚ် ပၞာၚ်တိုၚ်လိုက်ဗာ မတုဲတမၠာ ဒှ်မှာဇနက် ပ္ဍဲလ္ဒေါဝ်ဂၚ်ကီု က္ၜၚ်လီုလၜက် ထပှ်တ္ၚဲအဴ ၜိၚ်တဴသက်လက် လွဳညးဟွံဖက် ဗီုအိန်ဒက္ခဳ ဂွံသြၚ်တုဲဂှ် ကြဴဒှ်ခမဳ ပ္ဍဲဝဳရိယ ဟိညတ်အဲပလွဳ ကြံၚ်ဍုဟ်အနဳ ပါရမဳတၟေၚ် လွဳတေံမွဲတဲ သဇိုၚ်အဲဟေၚ် ပၞာန်မာဝွံဂ္ညိ နွံဣဒ္ဓိတၟေၚ် သဇိုၚ်အဲဟေၚ် ဟွံသေၚ်ရအဴ . . . ။

ကျာ်တြဲကော်ပ္ညဳ ခန္တဳကြက်လှဴ နာဲခန္တဳအဴ ဟီုတဴဒ္ၚဳဒ္ၚဳ ယွံကျာ်ဂမျိုၚ် ပၞာၚ်တိုၚ်လောကဳ အတိက်တေံရ ခုတ်နာမပ္ညဳ ဒှ်ရသိပၠန် ခန္တဳဝါဒ သၟိၚ်ကလာဗု ယၟုခုတ်ပညဳ ထေဲတုဲအနဳ ကုတ်ပ္ညဳဇိုၚ်တဲ ရေက်ကၠေံကတောဝ်မုဟ် သာ်ဂှ်သၟိၚ်ပျဲ ဟွံထေဲညိအဴ အေၚ်တဴဗွဲလၟေၚ် ဇၞးလအေၚ်ပြဲ သဇိုၚ်အဲဟေၚ် လၟုဟ်ဝွံမာ ဗဵုသ္အဳဗဂါရေၚ် ညံၚ်ကျာလေၚ်ကဝ် ဒေါမ်တမဝ်ဗၠေၚ် သဓီုနာရာတ် ကြံကြသ္ကာတ်တၟေၚ် သဇိုၚ်အဲဟေၚ် ဟွံသေၚ်ရအဴ . . . ။

ကျာ်တြဲမိၚ်ပ္ညဳ ပါၚ်ခန္တဳအဴ မေတ္တာကြက်လှဴ နုဘဴဒါန်ဂျ အဵုမၞးမေတ္တာ သီုကဵုဒါန ပၞာန်မာသၚ်ဃံ သ္ကာတ်သာဲကြံကြ ပါရမဳသ္အာၚ် ကဵုပါၚ်ကယျ မၞးတံညးၜါ မေတ္တာဒါန ညာတ်ဗဵုပၞာန်မာ လၚ်သ္ကာကြံကြ ကဵုပါၚ်ကမျ ဟီုပၠန်ရဟာ . . . ။

ယွံကျာ်ဂမျိုၚ် ပၞာၚ်တိုၚ်လိုက်ဗာ ညံၚ်ကေသရာ ပိုဲညးၜါသၟတ် ပၞာန်မာဗိုၚ်သ္အဳ သီုကဵုကြဳဇှ် သၟိၚ်မာဒမြိုဟ် ကမြဴဒိုဟ်စှ် ပိုဲတွံအရဳ ဇၞော်သန်ကြဳဇှ် ဗျာံတဲထဍဟ် ပေက်ပှ်လှ်အာ မူယဿပတ် ဗဵုဒြဟတ်မာ ဍေံကၠုၚ်ဒယီု ဍေံကၠုၚ်ကြဵုဇာ ဍေံကၠုၚ်ဗိုၚ်ရီု ဒုၚ်တဲကီုဟာ ယွံဇၞးမာ နာဲသာက္ဍိုၚ်ပ္ကဴ ပၞာန်မာသမၠီု ကၠုၚ်ကြီုတဴရ လဝ်ကၠုၚ်ပလှ်ေ လဝ်ဍေံကမြဴ သဇိုၚ်ပိုဲရ ပဂွိၚ်ရအဴ . . . ။

ဒှ်ကျာ်ပြာထာ ဇၞးမာတုဲပ္ညဳ ပလ္လၚ်အနဳ ပိုဲဟီုပ္ညဳလဝ် သတးကဵုတိပ္ညုၚ် ညိဟွံသၠုၚ်သဝ် ဇမၠိၚ်အဆတ် စှ်ပန်ဟတ်ဓတ် ဒိုဟ်ဨသာန်ဂ္ညိ ဗောဓိဇြဲထဝ် ပလ္လၚ်အဆတ် ကၠုတ်တိုန်ကျဝ်တဴ ခရာဗောဓိ ပလ္လၚ်ဂ္ညိဂၠဴ ပန်ဟတ်မွဲက္ဍ ခရာရအဴ သၠုၚ်ဗောဓိတၞံ ဂေါဝ်ဂ္ညိဂၠဴ မသုန်စှော်ဟတ် စိုပ်ကၞာၚ်ၜတ်သဴ ဒဵုကၞတ်ဂှ် ကၠံဟတ်ဒှ်တဴ ဗွိုက်တၞံသ္ကဲ ပန်စှော်မွဲအဴ လမိဟ်ဟတ်အဵု ဟီုကဵုဆဴဆဴ ထပှ်တ္ၚဲအဴ ကျာ်သ္ဍဴလိုက်ဗာ တူပလ္လၚ်ဟေၚ် ဒၟံၚ်တဴသေၚ်ဟာ . . . ။

ဒေဝတဴသၞေၚ် က္တဵုဒှ်သေၚ်ဟာ ဟွံဒှ်ကျာ်ဟာ တၞောဝ်နာဲသာကျ တီသလှ်ေအဴ ဒေဝတဴရ ကလာၚ်တိုန်အာ တူအာကာသ ပဋိဟာခုတ် မှာသမ္ဗုဒ္ဓ စၚ်ကြံသရုပ် ရုပ်လျးပြမှ ညံၚ်ကျာ်ပေၚ်အာ တူအာကာသ ဒှ်ပ္ဍဲမတ်အဴ ဒေဝတဴရ တုဲဗၠးသၚ်ကာ အိုတ်မှာဒေဝ . . . ။

မိၚ်တုဲဒဝိုၚ် ကျာ်နာဲက္ဍိုၚ်ပ္ကဴ ဗလးဏာအဴ လွဟ်သ္ဍဴမေတ္တာ ကျာ်တြဲကော်ရ ဟိုယ်ဒေဝမာ အတိက်သီုဂၟံၚ် ဂၚေၚ်သံသာ ဒါနိထဝ်သြန်ကီု သီုကောန်သမ္ဘာ သပါတဲသတုံဇွိ ဒါန်ဇဳဝိတာ ကၞိပ်ပြဲဖာ ၝောံကိုတ်ခါဂှ် ဒါန်အဲဂၠိုၚ်သၟဟ် ဒါန်ဂှ်ပြာထာ ညံၚ်ဇမောဝ်ဂၚ် ဍာ်ပလၚ်ကာ ပိုဲသုန္ဓရဳ သက်သဳတမၠာ စရိုဟ်ပ္တီမၞး ဝိုတ်အာသ္ဂးဟာ ယာံဇၞးမာ ပံက်ပါၚ်ခါဂှ် တိသုန္ဓရဳ သက်သဳဒါန်သၟဟ် ဗြုသဓီုသာၚ် ကဵုပါၚ်သတှ် ညံၚ်ဂတးလ္ၚီ ဗြီုခြီုဒိုဟ်စှ် ကမြေတ်ဂေတ်ကြီု ဗြုသဓီုမြဟ် ဂမြာၚ်လတှ် ညံၚ်တလှ်ဗြမ် သၠုၚ်သၠုၚ်သဝ်သဝ် ဇတဝ်ခြံၚ်ခြံၚ် အာကာသဂၠု တိဗြုဂမြံၚ် မာမိၚ်အသံ လွဟ်ကံကျာ်တြဲ သ္ၚာတ်ဒရဴ ဒှ်တဴတူယဲ ဇတဝ်ခြဳခြဳ ညံၚ်ဆုရဳရေဲ စိၚ်ချေံက္ဍိုပ်တိ ဣဒ္ဓိကျာ်တြဲ ဝေၚ်စိၚ်စနူ ဂြိပ်ဇကုမွဲ မာဖေက်လောန်တုဲ ပ္ဍဲစိုတ်ဒြဴဒြဴ ဟွံဂံၚ်ကလာၚ် ဂြိပ်ဒစေၚ်စဴ ယာံသၟိၚ်မာဟၚ် ဖေက်ကလေၚ်စဴ ဗဵုဂမၠိုၚ်အဴ ဒှ်တဴလ္ၚာပ်လ္ၚာ ဖေက်ကဝ်လဒု ဒိုဟ်ပန်ဂၠုအာ ပြးချာဲဂြိပ်ဖူ တူတိတူကျာ ဒေဝတဴၜက် လုံစက္ကဝါ မိၚ်ပြိုၚ်မာ ကျအာကျာ်ဓရ် . . . ။

ဒေဝတဴလအဝ် ပအသဝ်တဴ သြ-သၟိၚ်အရှန် ဇၞော်သန်နုဘဴ ကျာ်ကောန်လိုက်ဗာ ဇၞးမာဒေဝတဴ ဟး-ကျာ်ဂမျိုၚ် တလ-က္ဍိုၚ်ပ္ကဴ ပ္တောံၜတ်ပြိုၚ်ပ္ကာန် ဟွံမာန်သွံအဴ သၟိၚ်နာ်သပဝ် ဂန္ဓဝ်ဒေဝတဴ မၞိဟ်နက္ကဘဴ ကမြဴအိန်ဗြီု ပိစှော်မွဲဘုံ အိုဿီုလုံဍုၚ် ဆစှ်လ္ၚီကၞာတ် လောကဓါတ်ကီု နူတိဒဵုဗြီု ကော်ဟီုဂအတ် ကနှဝ်ဂန္ဓဝ် နာ်သပဝ်ကြတ် အိန်ဗြီုဒေဝတဴ ကၠုၚ်ကောံနှဴသၟတ် ဝုတ်ဒိုဟ်ကျာ်တြဲ တူယဲပေၚ်က္ဍတ် သဳကၠဳဒၟံၚ်ခုတ် မှာဗုဒ္ဓရတ် ပဏၚ်ပြာကတ် ဇၞော်ဒြဟတ်အဴ ကာလကဝ်တန် ကၠာအိုတ်တန်တဴ ကာလကဝ်တူ ဌာန်ဂှ်တူကြဴ ဌာန်ပဏၚ်ဂှ် ဇၞေယ်ကြဳဇှ်အဴ ဒက်ဒၟံၚ်ထဝါဲ ကျာ်နာဲက္ဍိုၚ်ပ္ကဴ အဝိဇ္ဇာအဴ နှဴပစ္စယာ ဖဍောတ်ကျာ်တြဲ အာဒိတဲကၠာ ဖလှာၚ်ယးဟေၚ် ဂွံဒှ်သေၚ်ဟာ ဂွံဂြၚ်ဓရ်ဖျာ် ဒှ်ကျာ်တုဲမာ ကြီုပ္ဍဲစိုတ်ရ အနေကဇာ . . . ။

ချိုန်ခၞဇၞးမာ ဒှ်ကျာ်ခါဂှ် ရုကျာပိုတ်က္တဵု တိသဓဵုမြဟ် ပိစှော်ၜါအဵု နိမိတ်က္တဵုဒှ် ပိစှော်ၜါတိတ် ညာတ်နိမိတ်ဂှ် ကသဳတိသၟတ် ဇၞော်ဒြဟတ်ဂှ် ဗာတ်ဝိုၚ်ဗာတ်စၞာံ သြေဲကျာံတံဂှ် ဟွံဘက်သဍဟ် ဗြုသၟဟ်တလိုန် ဏံၚ်ဏောတ်ဏံၚ်ဏောတ် ဗြုဂအောတ်တိုန် ပိၚ်မၚ်ဒဂိုန် ကလိုန်သဒ္ဒ ပၠဳပၠေၚ်တိၚ်ဒေၚ် ဗြုကရေၚ်ဂျ ပေၚ်သဏောဲဆက် တလိုန်ဝါကျ တေဝ်တေဝ်-ကဝ်ကဝ် ဗြုဂအဝ်ဂျ ဒိၚ်ဒိၚ်ဂအောတ် ဖမ်ကြဵုသဒ္ဒ ဖောၚ်ဖောၚ်လဒု ဗရုကြီုကြ ဍေဝ်ချပ်ဍေဝ်ချပ် ဆာၚ်သရပ်ဂျ တုက်တုၚ်တုက်တုၚ် ဖံဗြုကၠုၚ်ကၠုၚ်ရ ရေဝ်တေဝ်-ရေဝ်တေဝ် ပေဝ်ဒြဝ်လုံလ ပုၚ်ပုပုၚ်ပု ဗရုကြံကြ ဗြုဗက်ဍေံရ တေဇဇၞော်ကၠး တသိၚ်ဒွက်ဒွံ ယဲအိုတ်ဂွံဗၠး ဂၠုဂွံညာတ်သွိၚ် သ္ဍိုၚ်ဂွံမိၚ်သ္အး ကြအ်ဗၠးညံၚ်သိတ် ရတ်ဂဵုပတိတ်လျး ကၠဴကတေဝ်ကော် ဒကာန်သော်လး ဝေန်ကွာ်သလး ကွေန်ပၠးတဲ က္ၜၚ်ပေါဟ်အာကွေံ စိုပ်သၞေဟ်မပြဲ နရက်ဒစာံ ပၠိုတ်သ္ဍာံမွဲတဲ နရက်ဂၠုဒၟံၚ် လယးညံၚ်တ္ၚဲ ဍာ်ပဏုၚ်ပၠန် ရှ်သာလောန်တဲ ပ္ကဴသတ်ဆုနး ဂိတုလျးတဲ ကျာပိုတ်သဝဲ ကတဴတ္ၚဲလောန်အာ ဂစေံဂမၠိုၚ် ဂြဴပြိုၚ်ကြဵုဇာ နာ်ဗဂူနၚ်ဗြဲ ဗျဵုထၚ်ဟဲအာ သတ်ဝေရိအဵု နွံကဵုမေတ္တာ သ္ဍိုက်မၠိုက်သာဓါ ဒှ်အာမ္ၚဵု ၜိုန်ကၠကဵုဒြာဲ ဗ္တာဲကဵုကၠဵု စာၚ်ကဵုဗၜဵု ဗဂေါဝ်ကဵုဇြုံ ကၞိကဵုဗဂဲ လီဗတဲစုံ နာ်သပဝ်ဘုံ ဒၟံၚ်စုံသ္ဍိုက်မၠိုက် ခဍာ်သ္ဍိုက်ဟာန် ရေၚ်ကာန်ကၠၚ်ဟိုက် ကွသၠုၚ်သယး ကုန်လးဒၟံၚ်ဆိုက် ပုၚ်ကွာၚ်ဖဲနး ပြိုတ်ဗၠးဒဒိုက် သတ်ဂမၠိုၚ်သွံ အိုဿီုဂွံသိုက် ဒေဝတဴရိုက် ပ္ကဴဒိပ်ဖြိုက်ဖာ စှ်ဒိုဟ်ဇၟာပ်ဒၞာဲ မောဝ်တမာဲအာ ဒြာတ်ပူဇဴသ္အး ကျာ်ဇၞးမာ ဝွံနိမိတ်မြာ ပိစှော်ၜါဇဳ . . . ။

ဒှ်ကျာ်ပြာထာ ဇၞးမာတုဲပ္ညဳ ပလ္လၚ်အနဳ ပိုဲဟီုပ္ညဳလဝ် သတးကဵုတိပ္ညုၚ် ညိဟွံသၠုၚ်သဝ် ဇမၠိၚ်အဆတ် စှ်ပန်ဟတ်ဓတ် ဒိုဟ်ဨသာန်ဂ္ညိ ဗောဓိဇြဲထဝ် ပလ္လၚ်အဆတ် ကၠုတ်တိုန်ကျဝ်တဴ ခရာဗောဓိ ပလ္လၚ်ဂ္ညိဂၠဴ ပန်ဟတ်မွဲက္ဍ ခရာရအဴ သၠုၚ်ဗောဓိတၞံ ဂေါဝ်ဂ္ညိဂၠဴ မသုန်စှော်ဟတ် စိုပ်ကၞာၚ်ၜတ်သဴ ဒဵုကၞတ်ဂှ် ကၠံဟတ်ဒှ်တဴ ဗွိုက်တၞံသ္ကဲ ပန်စှော်မွဲအဴ လမိဟ်ဟတ်အဵု ဟီုကဵုဆဴဆဴ ထပှ်တ္ၚဲအဴ ကျာ်သ္ဍဴလိုက်ဗာ တူပလ္လၚ်ဟေၚ် ဒၟံၚ်တဴသေၚ်ဟာ . . . ။

ဒေဝတဴသၞေၚ် က္တဵုဒှ်သေၚ်ဟာ ဟွံဒှ်ကျာ်ဟာ တၞောဝ်နာဲသာကျ တီသလှ်ေအဴ ဒေဝတဴရ ကလာၚ်တိုန်အာ တူအာကာသ ပဋိဟာခုတ် မှာသမ္ဗုဒ္ဓ စၚ်ကြံသရုပ် ရုပ်လျးပြမှ ညံၚ်ကျာ်ပေၚ်အာ တူအာကာသ ဒှ်ပ္ဍဲမတ်အဴ ဒေဝတဴရ တုဲဗၠးသၚ်ကာ အိုတ်မှာဒေဝ . . . ။

၁၃။ ထ္ၜးကျာ်တြဲတန်တဴထပှ်ဌာန 

နူအာကာသ ပၠန်စှ်ေရရဴ ဒိုဟ်ဨသာန်ဂှ် ထပှ်တ္ၚဲအဴ ဗဵုဒၟံၚ်ဗောဓိ ကျေဝ်ဂဝ်ဂ္ညိဂၠဴ ဟွံလၜဲအဴ မတ်ရဴကၠေၚ်သွဟ် အနိမိဿ စတဴဌာန်ဂှ် ဒိုဟ်သၟဝ်ကျာသၟဟ် ပလ္လၚ်ဂှ်အဴ ဌာန်စၚ်ကြံရတ် ပြာကတ်နုဘဴ ထပှ်တ္ၚဲတၞံ ကျာ်စၚ်ကြံအဴ ဒိုဟ်ဗာယပ်သၟတ် ပလ္လၚ်ရတ်အဴ ဌာန်ဂှ်သ္ၚိကၠတ် ဂပ်ဝ်ၜတ်သဴ ထပှ်တ္ၚဲအဴ ဒၟံၚ်တဴအနဳ ရတနရတ် ဗွဲစၟတ်ဟီုပ္ညဳ ဗၟံက်ပလ္လၚ်ပြဲ ပ္ဍဲက္ဍၚ်ကျာ်ဩဳ အဇ္ဇပါလ ဗြဲဂျဒၟံၚ်သ္အဳ ထပှ်တ္ၚဲပ္ညဳ ဒၟံၚ်သ္ၚဳဂျ စိုပ်အဂၞဲတၟိန်  မုစလိန္ဒ ကျာ်ဂဇံစၟတ် မွဲသတ္တဟ သၠုၚ်ကျာပလ္လၚ် ဌာန်မၚ်္ဂလ ဗပိုန်ဇရာ အာယတန ထပှ်တ္ၚဲရ မံၚ်ဂျသဝဝ် ကျာ်တဳလပိုန် နှဴကသိုဏ်ဓရ်  ဌာန်ထပှ်စွံ တန်ဒၟံၚ်ဟွံက္ဍဝ် ပန်စှော်ဒစိတ် လအိတ်အသဝ် ကျာ်တြုံအသဝ် တန်ဒၟံၚ်အဝ်ဇ ဟွံကေတ်အာဟာ ဒ္ၚိန်ကာယ . . . ။

နူပလ္လၚ်ဂ္ညိ ကဵုဗောဓိဂျ စဍးနူတၞံ စှ်မၚ်လံၚ်ရ ဌာန်ဂှ်ဟီုပ္တိတ် အနိမိဿ စှ်သုန်မၚ်လံၚ် ဌာန်စၚ်ကြံဂျ ပန်စှော်မၚ်လံၚ် သ္ၚိရတ်ကြံကြ အဇ္ဇပါလ ဒွတ္တိံသဓဝ် ပိစှော်ယါသၟတ် မၚ်လံၚ်ဆတ္တဝ် မုစလိန္ဒ စှ်သုန်ပၠလဝ် မသုန်ဣသုန် မၚ်လံၚ်ဂုဏ်က္ဍဝ် ဂွံဌာန်ရာဇာ ယတနဓရ် နူဗောဓိသတ် စဍးဆတ္တဝ် ကျာ်တြုံအသဝ် ဒ္ဂေတ်ဒၟံၚ်ဓရ်အဵု အေၚ်ဂတှ်ေက္ဍဝ် တလတၚ်ဃဵု ဂစွံအသဝ် အိန်နာဲသွဝ်အဵု ဍာ်သကသၠ တလတၚ်ဃဵု နာဲမြုကမိန် ဒုၚ်ဗဂိန်ကဵု ဂစွံမ္ၚဵု တွဵုအိန်မာဃ ကျာ်တြဲဂၜမ် လဒမ်ကာယ . . . ။

၁၄။ ထ္ၜးတပူတဗဝ် ကောန်ဂကူမန်ၜါကဵုဒါန်ကွာၚ်နာဍူပုၚ်ပၟန်ဍာ်သာဲ ကုကျာ်တြဲ 

ခဏဂှ်သ္ကဲ ကျာ်တြဲမံၚ်ဂျ ကောန်ဗၞိက်ၜါ ဒါန်တမၠာရ သၟိက်ကဵုဒှ်ကၠာ ဒကာဗုဒ္ဓ အာစိုပ်ကျာ်ရ တြုံတၠပိုန် နာဍူပြဲသန် ပမန်သာဲဗိုန် ပရာပ်နၚ်သွံ ဗဂိန်ကဵုဟွံဇြိုန် ဗဗေၚ်ဟွံမွဲ ကျာ်တြဲချပ်တိုန် သၟိၚ်ဝၚ်ပန်ဗိုန် တီတိုန်မွဲတဲ ဗဗေၚ်တၟံပၠန် သီုန်သၟဟ်တဲ သီုပန်ဂေါဝ်သာ် ဗဂိန်ကဵုကျာ်တြဲ ကျာ်ဂိုၚ်ထပ်ပၠန် သၟဟ်သၟန်ဒှ်မွဲ ကျာ်ဒုၚ်မွဲတဲ ဘောဇိုန်ပြဲဖာ ဒါန်ကောန်မန်ဂ္ညိ ဍုၚ်တြိကုမ္ဗာ ကျာ်ကဵုပိုန်ဟေၚ် ဒဵုဖဲသေၚ်ဟာ . . .

၁၅။ ထ္ၜးတပူတဗဝ် ဂွံနၚ်ဓါတ်သော် ၈-တၞုၚ် 

ကောန်ဗၞိက်ၜါ သဒ္ဓါသေသာတ် ယဵုသမိတ်တဲ ဒိုဟ်ကျာ်တြဲကၞာတ် အာတ်ဂိုၚ်ကေတ်ဓါတ် စဴကၞာတ်ဌာန်လ္ဂုၚ် ကျာ်ဇၞးမာ ဗ္စာရဏာပ္ညုၚ် ကျာ်တြဲညဳညောတ် သပေါတ်သမၠုၚ် ဂွံဓါတ်သော်ဗျာံ ဒစာံတၞုၚ် ကျာ်ဗဂိန်ကဵုသ္အး ကောန်မန်ရးလ္ဂုၚ် ညးၜါကဵုဒုၚ် ဖျဴနၚ်လ္ဂုၚ်ရ ကောဖုဿဂ္ညိ ဒေံဘလ္လိက သီုကောဒေံၜါ ကျာ်ခုတ်နာမ စဴစိုပ်လ္ဂုၚ်ရ ဓါတ်တၠဳဓရ် ပ္ဍဲဒဵုသိၚ်ဃုတ် ပ္တန်ထၜုတ်လဝ် ဒဵုလၟုဟ်သၟတ် တန်ဒၟံၚ်ဆတ္တဝ် ။

၁၆။ ထ္ၜးကျာ်တြဲဒဂိုန်ဝှ် 

ကြီုဓါတ်အသဝ် တွံလဝ်တုဲပ္ညဳ ဂွံဒှ်ကျာ်တြဲ တြုံလွုဲကျာ်ဩဳ မွဲဝှ်ဒ္ဂိုန်ဟာန် ဗာရာန်ဏသဳ ရာဇာဂြိုဟ်ဂှ် ပန်ဝှ်အနဳ မသုန်ဝှ်ကၠာ ဒ္ဂိုန်ဝေသာလဳ တရဴဝှ်ရ မကုလပ္ညဳ ထပှ်ဝှ်အနဳ ကျာ်တဳလဓရ် ရော်ဂုဏ်မိပ္ညုၚ် ဒ္ဂိုန်ပ္ဍဲဍုၚ်သွဝ် ဘဂ္ဂရးသၟတ် ဒစာံဆတ္တဝ် ကောသမ္ဗဳကျဝ် ဒစိတ်လဝ်သ္ကဲ စှ်ဝှ်ဒမၠိ ဂြိုပ်ပါလိလဲ လစဗြဟ္မ စိုပ်ရစှ်မွဲ စှ်ၜါကျာ်တြဲ ပ္ဍဲဝေရဉ္ဇ စှ်ပိဝှ်ပ္ညဳ တၟံစာလိယျ ဍုၚ်သာရဝှ် စှ်ပန်ဂှ်ဂျ စိုပ်စှ်သုတ်ဝှ် ကပ္ပိလဝှ်ရ ကျာ်ဒ္ဂိုန်ပၠန် ဇေတဝန်န စှ်တြဴဂျ ဒ္ဂိုန်အာဠဝဳ စှ်ထပှ်ရ မေဃဝတဳ ရာဇာဂြိုဟ် စှ်ဒစာံဂ္ညိ တၟံစာလိယ စှ်ဒစိတ်ဂျ မေဃဝန်တုန် နူစှ်ဒစိတ် တိတ်ဟီုတွံပ္ညုန် လၟေၚ်ဝှ်ကၠာ ဒှ်ၜါဣသုန် တြဴဝှ်တုန် နွံဂုဏ်ပြဲဖာ တုဲကလေၚ်သၟဟ် သာရဝှ်သ္ဍာံ ထောံဇေတဝန် စိုပ်ပၠန်ပယျာံ ကျာ်ဒဂိုန်မာ ဘာပုဗ္ဗာရာံ ဒးပယျာံပၠန် ကျာ်တြဲတုန်လေဝ် စိုပ်ဇေတဝန် ကၞတ်တဲသွိၚ် ကျာ်သၟိၚ်အရှန် ဂၚေၚ်တဴကၠာ ဟံၚ်ပြာ်မှာဇန် ကျာ်သၟိၚ်အရှန် ဂၚေၚ်လန်ဇဳ အာယုက်စိုပ်ဗျာံ ဒစာံစှော်ပ္ညဳ ပန်ဣသုန်ဝှ် ပေၚ်သၟဟ်အနဳ ။

၁၇။ ထ္ၜးကျာ်တြဲသ္ပပရိနိဗ္ဗာန် 

ကျာ်သၟိၚ်ခမဳ အိန်ရဳစိုန်သ္ကီု အိုတ်လမေၚ်ဒွါ စဂ္ဂတာလီု ကံတမၠာကီု ဆန်လီုလၜက် အာယုက်ဒကုတ် ဒဲသ္ကုတ်သက်လက် တိုၚ်ဒေါမ်ဓါတ်ပြိုဝ် ဇာတာမဵုဆက် ကြိယၚ်လၜက် နဝၚ်ဆက်ဗၠတ် အာယုက်ပဏာံ စဴစိုပ်သာံပတ် ပါပဍိက်လက် ဂြိုဟ်ပြက်လယတ် ဒုဟ်ဇၞော်ဒြဟတ် ကျာ်ကၞတ်ဘဴ ဍုၚ်ပါဝကိုပ် ကျာ်အာစိုပ်အဴ ဓမာတ်ထဝ်ရ စုန္ဒကြက်လှဴ သၟိက်ဖာပ်ကျာ်ပၠန် ဒ္ၚဳနိမန်ဖျဴ တ္ၚဲယးတုဲအဴ ကျာ်သ္ဍဴသၟိၚ်ဓရ် သီုလျးတရဴ ဇက်တဴအဝှဝ် လျးရုပ်ဂဵုခၠၚ် ညံၚ်ၜိုပ်က္ၜၚ်ထဝ် ကျာ်တဳလဓရ် တြုံလမောဝ်ဇန် စိုပ်သ္ၚိဆတ္တဝ် ဓမာတ်ထဝ်ပၠန် ဖျုန်သုက္ကရ စဳရေၚ်သွဗျန် ဖျုန်ဂှ်စုတ်ခိုဟ် ဍာ်တှ်ယိုဟ်တ္ၜန် ဇိပ်ဂၠိပ်လောန်သန် ရှ်သာလောန်တဲ စုတ်ဗဗေၚ်သာ် ဗဗေၚ်ကျာ်တြဲ စဳရေၚ်လောန်ဗၞတ် ဒါန်ကၞတ်တဲ သုက္ကရဂှ် အတိက်ဒှ်ဝဲ ကျာ်ကဵုပိုန်ဖဲ ဒါန်ပြဲဒယှ် ကဵုပိုန်တုဲရ ပ္ဍဲခဏဂှ် ဆီကအ်လအိတ် ဇွောဝ်တိတ်ထဏဟ်။

ဒါန်သုဇာတာ ကိုပ်ကၠာတေံဂှ် ကဵုပိုန်တုဲဒှ် တ္ၚဲဂှ်ဂွံၛာန် ဂွံပဏၚ်ဗက် ဂြၚ်မဂ္ဂညာဏ် ဂွံခၠေဝ်ရော်ဂ္ညိ ဂုဏ်မိကွေံကြာန် ဒှ်အဂ္ဂဒါန် ပြဲလောန်လာန်ရ ဒါန်စုန်ဝွံသၟတ် ကၞတ်ဒါန်ဂျ ဂွံစိုပ်သေၚ်ဟာ ဍုၚ်နိဗ္ဗာန ဍုၚ်နိဗ္ဗာန်သၟတ် ကၞတ်သုခ ဒါန်ကၞတ်တဲ ဟွံမွဲဂတ ဒါန်ၜါဝွံဂှ် ဒါန်တုပ်သၟဟ်ဂျ ကျာ်တြဲတွံဂး ထိုၚ်သးလဝ်ရ။

မှာသမ္ဗုဒ္ဓ အဂ္ဂပညာ ကဵုပိုန်တုဲပ္ညဳ ဒ္ၚဳဂံါသုဲအာ ကၠေံဌာန်ဂှ်ကၠာ စိုတ်ဟွံသွာၜိုဟ် ယဲဂၞဴတဟး ညံၚ်ဍာ်ညးသ္ကိုဟ် မတ်ေဂတ်သဝဲ ဇိုၚ်တဲသရိုဟ် သၟိပ်ဂတဝ်ၜိုဟ် ဂၞဴသရိုဟ်အာ လမောၚ်သ္ၚဳဍုက် လီုမုက္ခဝါ နူဍုၚ်ပါဝ ကျာ်ဂတအာ ခုတ်သနာရာံ ဌာန်ရာံနညာ သၟတ်ပ္ၚောံအာ နာဲသာကျာ်တြဲ စဍးဍုၚ်ၜါ ပိဝါဇမ္ၚောဲ နူယးဆတ္တဴ ဗၞတ်တရဴတ္ၚဲ ဒစာံစှော်ဝါ ဂၞဴအာလောန်တဲ ဂၞဴသ္ကဟ်ကဝဲ ကျာ်တြဲဍောၚ်သန် အာယုက်ဒဲလီု ယဲကၠုၚ်ပ္ကီုဒန် တၟောၚ်ဩိုဟ်သဗ စိုတ်ရဟွံတန် ဝါလီုအရေဝ် ထောံတေဇဝန် တမောၚ်တန်တန် ဒြဟတ်အောန်တဲ ကအ်သ္ကဟ်ထၚ်ဍာ် သဗဩိုဟ်ကျာ်တြဲ ကော်အာနန္ဒ သီုတေဇပြဲ အဵုအာနန္ဒ ကညညံၚ်မွဲ ကၞတ်တဲသွံ ဒေံပထောံအဲ ဍာ်နာဲၜိုဟ်သ္ဇုၚ် မကၠုၚ်ဗရဲ ဒေံကၠောန်ဝဳဝတ် ဝါဝွံကၞတ်တဲ ကောမွဲဒေံမွဲ ဟွံမွဲကလော ပ္ဍဲဌာန်လ္ၚု ဒေံဇုကဵုကောါ ဟွံမွဲသဳနော် ကၠၚ်ဗော်ကလော အဲကဵုအာနန္ဒ ဒေံကဵုကော ဆတ္ၚဲဝွံရော ဒေညာတ်ကောကီု ယးဂတသတိုတ် ကောအိုတ်လမျီု။

အာနန်မိၚ်ကီု လဟိုကျာ်သၟတ် လၞီလၞာ်ဍာ်ဇွောဝ်ရမတ် သဗဩိုဟ်ဒေၚ်သၠၚ် လၞီကၚ်ဇတ် ပ္ဍဲစိုပ်ဗှ်ရိုဟ် ဖျုန်ဂြိုဟ်တတ်တ် ရမတ်ဗြိုဟ်ဟ် ညဴၚ်ဩိုဟ်ဗြဲရတ် ဟး ဗုဒ္ဓရတ် ပဗတ်ဒေံသ္ပ သ္ၚောဲနကလော ဨကကောဝ ထောံကၠေံဒေံရော ပသာ်ကောသ္ပ။

မှာသမ္ဗုဒ္ဓ အဂ္ဂပညာ တၟောၚ်သ္ၚဳဍုက် လီုမုက္ခဝါ ပ္တိတ်ဒြဟတ်အဵု ဒ္ၚဳဒ္ၚဳက္တဵုအာ အာနန်ဗက်ကြဴ ဂါမ်တဴညှာညှာ ကျာ်ဂမျိုၚ်ပၠန် တလပညာ ကိုပ်တေံနာဲသာ ဒၞာဲအညံၚ်သ္ဍဴ ကွးသတုံကွးဇွိ သိဒ္ဓိကြက်လှဴ ဝါကၞတ်တဴတဲ နန္ဒမွဲအဴ မှာသာရီပိိုတ် သကန်ပၠိုတ်ကြဴ မှာမောဂ္ဂလာန် နိဗ္ဗာန်ကညစဴ မှာဗုဒ္ဓရတ် ဒွံဥပတ်ဒြဴ အာနန်မွဲအဴ ဂွံဗက်ကြဴရ ကျာ်အာစိုပ်ဗက် ကြုၚ်ကက္ကုဓ အဲဍောၚ်ၜိုတ်သန်ရအာနန္ဒ သကိုပ်ဆတ္တဝ် လးလဝ်ညိရ သကိုပ်အဆတ် ပပိသၞတ်ဂျ အာနန်လးသၞက် သၟဝ်တၞံရုက္ခ သ္ကဲသတုံအဴ ကျာ်သတိက်တဴရ ကျာ်တၠပိုန် ဍောၚ်တိုန်သ္ပာတ်သဗ ယဝီုထတ်ထတ် မုတ်မတ်သ္ၚိတ်ဇြ ကအ်ကှ်လၞာ် ထၚ်ဍာ်ဩိုဟ်သဗ ကျာ်ကော်ပၠန် အဵုအာနန္ဒ ဍာ်သ္ဇုၚ်ထ္ၜိုဟ်က္ဍၚ် တုက်နၚ်ညိရ မိၚ်ဗက်အာနန္ဒ သီုထသပါ စှ်ေတုက်ဍာ်ဂ္ညိ ဍာ်ကြုၚ်ကၠိအာ ဍာ်လုပ်ဗဗေၚ် သ္ဇုၚ်ပၠန်သေၚ်ဟာ အာနန်ပ္တီသ္အး ကျာ်ဇၞးမာ။

၁၈။ ထ္ၜးဝိပက်နူအတိက် 

ယွံသမ္ဗုဒ္ဓ နာဲသာက္ဍိုၚ်ပ္ကဴ ဍာ်ကြုၚ်ဂှ်ပၠန် သဳိုက်ကၠိခန်အဴ စိုပ်ဗဗေၚ်ဂှ် သ္ဇုၚ်ပၠန်ဒှ်တဴ ဟိုတ်ဖဵုသာ်ဂှ် မဒှ်ရောၚ်အဴ။

ယွံအာနန္ဒ ဝိပက်ရအဴ အတိက်တေံပၠန် အဲဒှ်ကောန်ဂၠဴ မၞိဟ်ဒဳဏာအဴ ၝောံဂၠဴကွာ်အာ စိုပ်ကြုၚ်မွဲအဴ ကောန်ဂၠဴစှ်ေကၠာ ကောန်ဂၠဴလိုန်ဂ္ညိ ဍာ်ဂှ်ကၠိအာ ဍာ်ကၠိဂှ်မာ မိဒးဇၟာသုၚ် အတိက်ဝိပက် လမုဟ်ဗက်ကၠုၚ် အဲကလံသတိုတ် ပ္ဍဲစိုတ်အေၚ်ဒုၚ် ဂွံလံပ္ညုၚ် ဍာ်ဂှ်ဇြုၚ်တဴ ကျာ်ဂွံသုၚ်သၟဟ် ဍာ်ဂှ်ဆဴဆဴ ဒ္ၚဳကျာ်ဟှီပၠန် ကဵုအာနန်အဴ။

ယွံထေရ်အာနန် ဇၟာပ်ဇန်တြုံဗြဴ ဝိပက်သဘဴ ဒးဒုၚ်တဴဂျ မှာထေရ်အာနန် သၟာန်ကျာ်ပၠန်ရ။

ယွံကျာ်ဂမျိုၚ် ပၞာၚ်တိုၚ်လောက ဝိပက်ကဵုကၠိက် အတိက်မူလ မူကျာ်ဂမျိုၚ် နာဲက္ဍိုၚ်သ္ဒးပ။

ယွံအာနန္ဒ ကၠိက်ဝွံရဟာ အတိက်တေံဟေၚ် ဒှ်ကၠိက်သေၚ်ဟာ နူကၠိက်ချိုတ်အာ ဒှ်ယက္ခပၠန် ခသၟိၚ်ဗဳဩဴ လွဵုဂွံစဴတန် ဗရာန္နသဳ ဒၟံၚ်တသဳညန် ရပ်စပိုၚ်ပိုၚ် မၞိဟ်ချိုတ်ဂၠိုၚ်သန် သၟိၚ်ကဵုလန်ဗျာပ် ဂၠာဲမၞိဟ်ဇၟာပ်တန် ကဵုရပ်လက်ဗန် ပ္ကီုဒန်ယက္ခ ဗောဓိသတ်ဒှ် ကာလဂှ်ဂျ ဒှ်ကောန်ဗြဴကၟာဲ ဂၠာဲအှော်လှာဲစ မိဗောဓိသတ် တီကောန်ထတ်ဂျ ထဝ်လ္ၚီဆတ္တဝ် ဒ္ၚဳဂိုၚ်လဝ်ရ ဗၠာဲသၟိၚ်မူလ အာဂျပ္တီသၟိၚ် ဗောဒိသတ်အဴ ဂၠေၚ်အှော်စဴသွိၚ် ဒဒှ်မိအဵု ဒုၚ်ပါၚ်ကဵုသၟိၚ် စိုပ်သ္ၚိသက်သထောံ မိဟီုဂွံမိၚ် အိုဟ်တၟိုဟ်သတိုတ် ပ္ဍဲစိုတ်အီနှိၚ် ကွာ်အာသွိၚ်ၚ် စိုပ်ပေဲါသၟိၚ်အဴ ကလော်အပၠေံ အေန်တချေံတဴ ညးမွဲဟွံဂံၚ် ဗဵုကၠံၚ်တမှဴ မှာဗောဓိသတ် တြုံကၞတ်ဘဴ တီကလော်အဴ တုဲချပ်တဴကွေံ သမၞိၚ်အဲဂး ဟွံကဵုဒးဍေံ ချပ်တုဲသဘဴ တ္ၚဲကတဴရပ်ကွေံ စးကၠေံကံဍေံ ချိုတ်ဂဗှ်ေသ္ဒ ကၠာကလော်သတိုတ် ဟွံချိုတ်မူလ ဒက်ဝဲဆတ္တဝ် ဍေံဟီုလဝ်ရ ဗှ်ေဒှ်ကျာ်စၟတ် အနာဂတ်ဂတ စဖျုန်အဲသတိုတ် ကဵုဒးချိုတ်သ္ဒ ဝဳဝဲယက္ခ ဘဝဂၠိုၚ်တောၚ် ဝဳပက်ဗက်ကၠုၚ် အဲဒးဒုၚ်ရောၚ်။

ဆဂှ်ဟွံသေၚ် အဴတၟေၚ်ဂၠိုၚ်တောၚ် အတိက်တေံရောၚ် မွဲတောၚ်ဟီုပ္ညဳ အဲဒှ်သၟိၚ်ယာန် ဗရာန္နသဳ ၜါစှော်သၞာံပြိုၚ် ဒှ်သၟိၚ်ဂျိုၚ်ဖဳ ဗြဴစရာဲဍုၚ် မွဲပ္ညုၚ်အနဳ အဲဖ္အောဝ်ညးသတိုတ် ကဵုဂစိုတ်ပ္ညဳ ဘဝအနဳ ဟိုပ္ညဳဝိပက် ချိုတ်နူဂှ်ယး စှ်ေဒးနရက် ဒစာံစှော်လ္ၚီ သၞာံတၞီဂၠက် ဗၠးနရက်အဵု ကုသဵုဍံၚ်ဗက် ဂွံသွဝ်သက်လက် အာယုက်ဆက်ပ္ညဳ လ္ၚီသၞာံဒိပ်ဗက် တ္ၜန်တ္ၜောဲဆက်ဖဳ နူဍုၚ်သွဝ်ဂှ် စှ်ေဒှ်တေမဳ ဝိပက်အနဳ ဒဒိုက်သ္အဳရေၚ် စှ်တြဴသၞာံ ဒိုက်ဂြၚ်သေၚ်လေၚ် ဒးဒုၚ်တဴဟေၚ် ဝိပက်သေၚ်ဟာ။

ဆဂှ်ဟွံသေၚ် အဴတၟေၚ်တမၠာ ပဗၞိက်ကၠာ ပ္ကီုဝါဏိဇ္ဇ သၟဝ်ဇြုံမွဲပ္ညုၚ် အဴတၟေၚ်တမၠာ ပဗၞိက်ကၠာ ပ္ကီုဝါဏိဇ္ဇ သၟဝ်ခြုံမွဲပ်ညုၚ် ထောံဟာပ်ပုၚ်သွ ကောန်ဂစေံမွဲ သီုသပါဲဂျ ၝောံဍေံဒၟံၚ်သၟုက် သၟဝ်တၞံရုက္ခ ဒးယက်ဘဲရ ပဝ်ကမြဴဒဴ ဝိပက်ဂှ်ပ္ညုၚ် ဗက်ကၠုၚ်ဗွဲကြဴဒှ် မှာဇနက် က္ၜၚ်ဗြမ်ၜက်တဴ ပှ်လှ်ခြာဒၚ် နူကောန်က္ၜၚ်အဴ ဝိပက်ဗွဲကြဴ ဒးတဴသေၚ်ဟာ။

ဆဂှ်ဟွံသေၚ် အဴတၟေၚ်တမၠာ ကာလမွဲဝါ ဒှ်ဂမာဂၠဴ ကောန်စိၚ်ဂြိုပ်ကၟက် ညာတ်ဗက်ဆဴဆဴ ထပက်စုတ်ဒး ကဵုကောန်သးအဴ ဝိပက်ဂှ်ပ္ညုၚ် ဗက်ကၠုၚ်ဗွဲကြဴ ညးတ္ၚီုဒးအဵု ကဵုကောန်သးအဲ  ဂၠိုၚ်ဘဝပ္ညုၚ် ဘဲဒးဒုၚ်တဴ ဒှ်ကောန်သၟိၚ်အဴ ဘဝကြဴတၟေၚ် ကလော်ဂြိုပ်မွဲ သံၚ်လံၚ်အဲဟေၚ် ပဳဠိယက္ခ နာမစုၚ်ပြေၚ် ကလော်ဂှ်ဟေၚ် သံၚ်အဲသေၚ်ဟာ။

ဆဂှ်ဟွံသေၚ် အဴတၟေၚ်တမၠာ အဲနွံသေၚ်ဟာ ပညာစဳခၞ က္တဵုဒှ်မၞိဟ်ရော မဟောသဓ စၞေဟ်ပၞာန်သၟတ် ကဵုကေဝဋ်ဂျ ရပ်ဂတက်ဟေၚ် ဂရိတ်ကၞေၚ်ဩ ဗိုတ်ဏာသ္ကဲစ္ဍး ကေဝဋ်ဒးကျ စနှေတ်ဂှ်ရော ဟိုတ်ဒှ်ဒေါသ ချိုတ်ဂှ်ကၠာ ဒှ်နာ်နာဂ ဒှ်ဘူရိဒတ် နွံသၟတ်သဳလ လၟာဲပျဲပၠန် ဂၠိုၚ်သန်ဒုက္ခာ ကြဴနွံဒှ်ရ စန္ဒကုမ္မာ မၞးမွဲရ ဂးလက္ခဏာ ဍေံစံၚ်ယတ်ဟေၚ် ကဵုအဲသေၚ်ဟာ တၞံမှတ်သဓ ဘဝတမၠာ ဝိပက်ဂှ်ဟေၚ် ဒးဒုၚ်သေၚ်ဟာ။

ဆဂှ်ဟွံသေၚ် တၟေၚ်ဂၠိုၚ်ရာ အတိက်တမၠာ ဒှ်ကုမ္မာရ ရပ်ဗ္တကဏှဲ ဒဟုဲဝေၚ်ဂျ ဟိုတ်ဝိပက်ဂှ် ဒှ်ဝိဓူရ ကလော်မွဲတုန် အပုဏ္ဏက ဍေံဒက်ဂၞိၚ်ရ ကဵုဗတချေံ ပ္ဍဲဇြဟ်လဂေါဝ် အဲဍေံသောဝ်ဂျ ဒဒိုက်ဇၞော်အဴ ဒးဒုၚ်တဴကွေံ ဝိပက်ကမေဟ် ဗၠးမွဲလှ်ေဟာ။

ဆဂှ်ဟွံသေၚ် နွံတၟေၚ်ဂၠိုၚ်ရာ အဲဒှ်သၟိၚ်ကၠာ ဗြဟ္မာဒတ္တ ဗက်ဗဒဴကၠေံသ္ကဲ ဣသိမွဲရ ဣသိဖေက်အဴ အာသ္ၚောဲဌာန မသုန်ကၠံရ ဘဝတမၠာ အဲဒးဗက်ဟေၚ် ဝိပက်သေၚ်ဟာ အဲဒှ်သၟိၚ်ဂ္ညိ သိဝိရာဇာ ညးဗက်ကၠေံပ္ညုၚ် နူဍုၚ်စ္ဍးအာ ဒှ်သၟိၚ်မွဲဓဝ် ဝေသန္တဝ်ကၠာ ညးဗက်ကၠေံဟေၚ် နူဍုၚ်သေၚ်ဟာ ယွံအာနန္ဒ ဘဝတမၠာ အဲဒးဒုၚ်ဟေၚ် ဝိပက်သေၚ်ဟာ။

ဆဂှ်ဟွံသေၚ် အဴတၟေၚ်ဂၠိုၚ်ရာ အဲဒှ်ပံက်ကၠာ တမၠာတေံရ နူဘဝပံက် ၜိၚ်ၜံက်စက ဝိပက်ဂှ်သၟတ် ကၞတ်ဘဝ ဇာတသတြု ယၟုရာဇ ပတှ်ေဂလာန်သၟတ် ဒေဝဒတ္တ ဖ္အောဝ်သမာတ္ၚ ကဵုပဒဏ်အဲ ကဵုလွဳသတိုတ် ပန်ဂစိုတ်အဲ ဝိပက်ဂှ်ပ္ညုၚ် ဗက်ကၠုၚ်မွဲတဲ ဒှ်တဴဝဳဝဲ ကဵုအဲသေၚ်ဟာ။

ဆဂှ်ဟွံသေၚ် အဴတၟေၚ်ဂၠိုၚ်ရဴ ဍုၚ်မွဲတမၠာ အာဒိမူလ အဲဒှ်သၟိၚ်ရ အောန်ကဵုညာဏ ပ္ဍဲဂှ်ညာတ်စုတ် စေကဗုဒ္ဓ အဲဒးဟီုပ္ညဳ ဗျံက်ဝေၚ်တဳလ လပံက်လမာဲ ဒုဟ်နွံသၟာဲသၟ ပ္ဍဲမာတုဂါမ် ဟီုဗျာံဗျံက်ဂျ ဒုဟ်ခမဳရ ဟိုတ်ဟီုရပ္ညဳ စှ်ေဒးနရက် ဂၠိုၚ်သၞာံၜက်ဖဳ ကၠုၚ်ဒှ်ကျာ်အဴ ကၞတ်ဘဴပ္ညဳ ဝိပက်ဂှ်ပ္ညုၚ် ဗက်ကၠုၚ်အနဳ ပဟိုတ်ဂှ်တုန် ဗြဴသုန္ဓရဳ ညးဍုၚ်တ္ၜေဟ်အဲ ရိုဟ်တ္ၚဲတြဳတြဳ ဝိပက်ကြံၚ်ဍုဟ် ဒုၚ်ဒုဟ်ခမဳ ဒးဒုၚ်တဴပ္ညဳ ဝိပက်သေၚ်ဟာ။

ဆဂှ်ဟွံသေၚ် ဒုဟ်တၟေၚ်ဂၠိုၚ်ရာ ကွးကျာ်တမၠာ အဘိဘူမွဲ ပ္ဍဲခမဳကွေံ အဲတ္ၜေံကရေဲ ပ္ဍဲမာတုဂါမ် ဟီုဂြာံဒုဟ်သ္ကဲ ဝိပက်အဲ ဒးဘဲနရက် ဂၠိုၚ်လ္ၚီသၞာံကၟိန် ဒးစှ်ေစိန်ဂၠက် ၜိုန်ဒှ်ကျာ်ပ္ညုၚ် ဒးဒုၚ်ဝိပက် စိဉ္စမာဏဴ သၟိၚ်ဂၞဴသ္အဳဂၠက် အဲလုတ်ကဵုဍေံ ဗိုၚ်ဟီုတ္ၜေဟ်လက် ယွံအာနန္ဒ ဂုဏ်ပါၚ်ပဗက် ဒးဒုၚ်နရက် ဝိပက်သေၚ်ဟာ။

ဆဂှ်ဟွံသေၚ် အဴတၟေၚ်တမၠာ အဲဒှ်အာစာ ပါတိမောက္ခ မသုန်ကၠံပ္ညဳ ကွးတဝဳဂျ ညာတ်ဣသိမွဲ စိုတ်အဲဟိန်ဏ အဲဒးဟီုဗျိ ဣသိမူလ ဣသိဒေပ်ဗြဴ တုဲစဴအာတ်စ ဟိုတ်အဲဒးဟီု တ္ၜေဟ်လက်ကီုရ အ္စာသီုကွး ဟီုတ္ၜေဟ်ဒးမ ဝိပက်ဟွံဗၠး နရက်ဒးကြ ကွးအတိက်တၞံ မသုန်ကၠံရ ကၠုၚ်ဒှ်ခမဳ ကွးအဲစဳခၠ ကၞတ်ဘဝဂှ် ဒှ်ကျာ်ရရဴ ဟိုတ်နူဘဴပ္ညဳ သုန္ဓရဳအဴ အာစာတဳပ္ညုၚ် ကဵုၜုၚ်ဍောတ်ဗြဴ ဇိုၚ်ကၟာၚ်ပၠန် ဇေတွန်အဴ ကဵုတိုပ်လဝ်ရ သၟဝ်ဇမြပ္ကဴ အ္စာတဳကွေံ တုဲဟီုတ္ၜေဟ်တဴ ဂေါတမနှဴ ကောံဍောတ်ဗြဴပ္ညဳ ဖေက်ဒုဟ်ဂှ်ကၠာ မံက်အာအနဳ မသုန်ကၠံဒွး ဖအောဝ်ကွးခမဳ ကဵုဂစိုတ်တုန် ဗြဴသုန္ဓရဳ ဇိုၚ်ကၟာၚ်ပၠန် ဇေတဝန်ပ္ညဳ တိုပ်လဝ်အနဳ သုန္ဓရဳရောၚ် ဣၚုဟ်တီသ္ကဲ ဂးတုဲမွဲတောၚ် ကဵုညးဍုၚ်ဂွိုၚ် မဂၠိုၚ်အသောၚ် ကဵုဟီုဂရိုဟ် ဇၟာပ်ဒိုဟ်လလောၚ် သီုကွးအဲတၞံ မသုန်ကၠံရောၚ် ဝိပက်မွဲတောၚ် ဟွံဂွံယောၚ်ခြာ ယွံအာနန္ဒ ဘဝတမၠာ အဲဒးတ္ၜေဟ်ဟေၚ် သီုကွးသေၚ်ဟာ။

ဆဂှ်ဟွံသေၚ် ဘဴတၟေၚ်တမၠာ အဲကောန်မၞိဟ်ကၠာ ဒှ်ကုမ္မာရ ဝေၚ်တဴကွေံကြာန် ပ္ဍဲသဗာန်ဂျ ညာတ်ခမဳခုတ် စေကဗုဒ္ဓ ရပ်ကဝေက်ကၠာ ဗိုတ်ထေၚ်ဏာရ ဒွံဒးဇိုၚ်ခုတ် စေကဗုဒ္ဓ ဇိုၚ်ဒှ်ဩဴကၠာ ဆီတိတ်အာရ ယွံအာနန္ဒ ဝိပက်ပဝဲ ဝိပက်ဂှ်ပ္ညုၚ် ဗက်ကၠုၚ်မွဲတဲ ဒေဝဒတ်အဵု ပၠောတၟံကဵုအဲ ဒးၝောံဇိုၚ်ပ္ဍူ ဂိလောန်တဴယဲ စိုပ်အဲသေၚ်ဟာ။

ဆဂှ်ဟွံသေၚ် ဘဴတၟေၚ်တမၠာ အဲဒှ်အာစာ ပါတိမောက္ခ ဍိုက်စိၚ်ညာတ်ခုတ် ပစ္စေဗုဒ္ဓ ဗတိုက်လဴဏာ စိၚ်မာတၚ်္ဂ စေကဗုဒ္ဓ ကလာၚ်အာဂျ ဝိပက်ဂှ်ပ္ညုၚ် ဒးဒုၚ်တာဝ ဒေဝဒတ္တ ကၠုၚ်ပဝဳဝဲ ဖအောဝ်ဂမှာစိၚ် သွိၚ်ဗတိုက်အဲ နာဠာဂိရိ စိၚ်ဣဒ္ဓိပြဲ ဗလးနၚ်ပ္ညုၚ် ဂးဟီုကၠုၚ်ဩဝိပက်ဝဳဝဲ စိုပ်အဲသေၚ်ဟာ။

ဆဂှ်ဟွံသေၚ် ဒုဟ်တၟေၚ်ဂၠိုၚ်ရာ မတုဲတေံမှာ ဒုဟ်ဖာတသိုက် အတိက်တေံကၠာ ဒှ်သၟိၚ်ပြဲသတိုတ် တြုံမွဲမ္ဂး အဲဒးဂစိုတ် နလွဟ်သ္ကေက်က္ဍၚ် စာကခၠၚ်အိုတ် ချိုတ်ဒးနရက် တူဂၠက်ဂပိုတ် ဝိပက်တော်ဂိုတ် ဟွံအိုတ်ဂၠိုၚ်သာ် ပ္ဍဲသဘဴလၟုဟ် အဲကၠုၚ်ဒှ်ကျာ် တၟံဒေဝဒတ် ဒိဖဍတ်ပါ် ဒွံၝောံဇိုၚ်ကၠာ ဍူအာလမာ် ဇဳဝကအဵု စာကၠေံကဵုသၞာ် ဝိပက်လမာ် ၜိုန်ဒှ်ကျာ်မာ ဒဴဟွံဗၠးဟေၚ် ဒးဒုၚ်သေၚ်ဟာ။

ဆဂှ်ဟွံသေၚ် ဒုဟ်တၟေၚ်တမၠာ အဲဒှ်ကောန်ကၠာ တမ္ၚာဗ္ၚဂး ထံၚ်ပါမ်ဇာဂျ ၜုၚ်က္ဍိုပ်ကနး ဝိပက်မ္ဂး အပါယ်ဒးအာ လၟုဟ်မ္ဂးဂှ် ဒှ်ကျာ်ဇၞးမာ က္ဍိုပ်အဲအယိုၚ် ဂိတဴဂၠိုၚ်ဝါ ၜိုန်အဲမ္ဂး ဒှ်ကျာ်ဇၞးမာ ဝိပက်အိုဿီု ဆဂှ်ကီုဟာ။

အတိက်တမၠာ ဒှ်မှာဖုဿ ခမဳမွဲကွေံ အဲဟီုတ္ၜေဟ်ရ ခမဳစတိက် ဗနိက်ဟွံပ ပုၚ်သွပြဲအဵု ဟွံကြိုက်ကဵုစ ပုၚ်သ္ၚုယာဗိုန် ထေက်ကဵုပိုန်ရ ဟိုတ်ဒးဟီုဗျိ ဂလာန်ညိည ဒှ်ကျာ်တုဲပၠန် ပ္ဍဲဝေဉ္ဇ ပုၚ်သ္ၚုယာကွေံ အဲကျာ်ဒးစ ယွံအာနန္ဒ ဘဝတမၠာ ခမဳပြဲဂ္ညိ ဒးဟီုဗျိမှာ အပါဲပန်ပျိုၚ် ဒးဒုၚ်ဂၠိုၚ်ရာ ဝိပက်ကြဴဟေၚ် ဒးပၠန်သေၚ်ဟာ။

ဆဂှ်ဟွံသေၚ် ဒုဟ်တၟေၚ်တမၠာ အဲဒှ်သေၚ်ဟာ သၟာလက်ဗန် လေပ်ပြဟ်စောန်ထတ် ဇကုသွတ်လောန် သဘၚ်ဇၞော်ၜိုဟ် ကမြဴဒိုဟ်ပန် နူကွာန်သ္အာၚ်ဆက် ကၠုၚ်ရပ်လက်ဗန် သမာမွဲပၠန် လက်ဗန်စဳကၠး နူကွာန်သ္အာၚ်အဴ ကၠုၚ်အေန်တဴယး မှာဗောဓိသတ် တြုံကၞတ်ညး တိတ်ရပ်သဝိုက် လပိုက်ဖျေံစး ဂၞိၚ်ဍေံညးဝး လစှ်ေလၚာ ယွံအာနန္ဒ ဘဝတမၠာ ဟိုတ်ဝိပက်ဂှ် လၟုဟ်ဝွံမာ ဂၞိၚ်အဲကျာ်ဟေၚ် ဂိတဴသေၚ်ဟာ။ 

ဆဂှ်ဟွံသေၚ် ဒုဟ်တၟေၚ်ဂၠိုၚ်ရာ မတုဲတမၠာ အဲဒှ်အ္စာသဝ် သေဌဳမွဲသၟတ် ကောန်ယဲဆတ္တဝ် တုဲသေဌဳအဵု ဟီုကဵုအ္စာသဝ် ဝဳကောန်အဲပၠန် ဗၠးကဵုဩန်ထဝ် သာ်ဝွံတုဲကီု သေဌဳဟီုလဝ် ကောန်သေဌဳသၟတ် ဝဳဗၠးဆတ္တဝ် သေဌဳဓဇန် ဟွံကဵုဩန်ထဝ် အဲအစာသဝ် တၟေၚ်ချပ်ခဝ်အာ စုတ်ဂဥုဲပ္ညဳ ကောန်သေဌဳကၠာ ဆီကံဇွောဝ်တြး ဒဵုဒးချိုတ်အာ ဟိုတ်ဝိပက်ဂှ် လၟုဟ်ဝွံမာ စနိမန်ကၞာတ် စုန်ဓမာတ်ကၠာ  ဆီကံအဲဟေၚ် ဇွောဝ်တိတ်သေၚ်ဟာ ဝွံဝိပက်ရ ဘဝတမၠာ။

ဆဂှ်ဟွံသေၚ် ဒုဟ်တၟေၚ်ဂၠိုၚ်ရာ ပ္ဍဲကျာ်တြဲကၠာ မှာကဿပ အဲဗမၞးဂ္ညိ ဇောတိပါလ မိၚ်ညးသ္အာၚ်ဂး ဟီုထိုၚ်သးဂျ ထပှ်တ္ၚဲသၟတ် လွဳစိုပ်သစ္စ ဒုက္ခစာရဳ ဇတ်တဳလ ဂွံဒှ်ကျာ်ပၠန် သ္ဇိုၚ်သန်ပြမ ညးထိုၚ်သးသၟတ် ကျာ်ကဿပ အဲဗမၞးဂ္ညိ ဇောတိပါလ ဒ္ၚဳကြီုတိုန်ရ ဟွံဒညညှာ ထပှ်တ္ၚဲဂှ် ပဒယှ်ဟာ ဒုက္ခစာရဳ အဲလွဳပရာ တရဴသၞာံဟေၚ် ပမာန်သေၚ်ဟာ ဟိုတ်ဝိပက်ပ္ညဳ ဒုဟ်ဝစဳဒွါ တရဴသၞာံဟေၚ် ဒးဒုၚ်သေၚ်ဟာ ဝိပက်မ္ဂး ဒဴဟွံဗၠးကၠာ။

ဆဂှ်ဟွံသေၚ် ဒုဟ်တၟေၚ်ဂၠိုၚ်ရာ ဍုၚ်မွဲတမၠာ သာရဝှ်ဂျ အဲဒှ်သၟိၚ်ဂ္ညိ သမ္ဘိမုတ္တ မာဝွံဒှ်ကၠာ သၟိၚ်ဗာဟုဏ ကလိၚ်ကရး ဍုၚ်ဂးနာမ သၟိၚ်ဗာဟုဏ ဇက်ကၠုၚ်ပပၞာန် ဗတိုက်အဲသွံ ဗတိုက်ဟွံမာန် သီုဗဵုလဗး ပေက်ပြးတခါန် ဗောဓိသတ်အဴ ဗက်ဗ္ဒဴကွေံကြာန် ဆရးဇကု သီစုတ်ကာန် ရးညးပၠေဝ်ပၠေတ် ဟွံကေတ်သာန်န် မာဂၠိုၚ်ဂလာန် ပပၞာန်ကဵုအဲ ဒဵုလၟုဟ်ပ္ညဳ ဍေံပဝဳဝဲ။

ကြဴမွဲတဲအဵု မာထေဲကဵုအဲ ကာလရာန်ဖံက် လီလကံက်တဲ ဒမာထးထဝ် မာဒက်လဝ်ဝဲ ဒဵုဒှ်ကျာ်တြဲ ဒက်ဝဲပပၞာန် ဟိုတ်မေတ္တာသၟဟ် ဟိုတ်ကြဳဇှ်ဒါန် မာပေက်ဇၟာပ်ဒိုဟ် မာဂြိုဟ်ဟွံမာန် ဟိုတ်ကၠုၚ်ပပၞာန် ဂြိုဟ်ကာန်ကျာ်တြဲ ကြဴစုတိဓရ် နူသွဝ်မွဲတဲ လောဟကုမ္ဘိ နုၚ်တိပသဲ တူလှောမ်သဏာန် ဂိကတာန်လောန်ကာဲ ဟိုတ်ဂြိုဟ်ကဵုအဲ ကျာ်တြဲဂးမာ မာဒးဒုၚ်ဟေၚ် နရက်သေၚ်ဟာ။

ဒေဝဒတ်မွဲ စိုတ်ဟွံပြဲဖာ ပလွဳပရာ ဒိပ်စိုတ်ပါပ သၟိက်ဂစိုတ်အဲ ကျာ်တြဲမူလ အဲသက်ကဵုဒုဟ် နၚ်ဒုဟ်ပသၞ ဒးအဝိက်တၟပ် တွဵုကပ္ပ ကာလတိၚိတ် သှ်ပတဴစိတ္တ လ္ၚောဝ်ထိုၚ်သး ဂုဏ်ကျာ်သ္ဂးရ ဟိုတ်ဂွံလ္ၚောဝ်ဖျာ် ကျာ်တြဲမူလ ဟိုတ်ဂွံပပ္ညဳ ခမဳကီုရ ထဝ်ဒေဝဒတ် ဒြပ်ရတ်ညိည ဂွံပူဇဴလ္ဂူ ကျာ်တြဲမူလ ကြဳဇှ်ဇိုန်ကဵု ဖဵုဂှ်ကီုရ ဒေဝဒတ်သၟဟ် ဖဵုဂှ်မူလ နူအဝိက်ရ တေဇဗၠးအာ အနန္တပ္ညပ် နရက်ကပ္ပ ဗၠးနူနရက် မသက္ကုခြာ ဂွံဒှ်ဂတ စေကဗုဒ္ဓါ စေကဗုတ်ဟေၚ် ဂွံဒှ်သေၚ်ဟာ ယွံလေဝ်အာနန် ဇၟာပ်ဇန်လိုက်ဗာ ဂွံပထုဲလဝ်အဵု ကုသဵုဍံၚ်သွာ သရာံပါပ်မာ ဟွံညှာဒးပ ပ္ဍဲဘဲနရက် ဒးဂၠက်မံၚ်ရ ဝိပက်ဝဳဝဲ ကျာ်တြဲမူလ ကျာ်တြဲတွံပၠန် ကဵုအာနန္ဒ။

ပ္ဍဲမေခုဂှ် သၟိၚ်ဓရ်ကုသ ကုသအလန် ဒှ်သၟိၚ်တန်ဂျ ယာတ်ဗပိုက်ဂ္ညိ သိၚ်္ဃနိက မွဲစုံဗဂိန်သ္ကဲ ကဵုကျာ်တြဲရ ဆယာတ်မွဲပ္ညုုၚ် ကျာ်တြဲဒုၚ်ဂျ မွဲစုံကဵုပၠန် ထေရ်အာနန္ဒ သၟိၚ်အာလောန်ညိ ယာတ်ဝိသေသ အာနန်ဂြောပ်ဖျာ် ကျာ်တုဲပၠန်ရ လျးကျာ်တြဲဂျ လျးယာတ်ပၠထီု လုံဂြိုပ်သလံၚ် ဂဵုမံၚ်ဍီုဍီု ညံၚ်ညးဂြောပ်လဝ် လျးထဝ်အိုဿီု ကျာ်ဂေါဝ်လောန်လာန် ပ္တောအ်ဟွံမာန်ကီု ကျာ်ဂေါဝ်လောန်သတိုတ် ပိဝါအိုဿီု ဒှ်ကျာ်အာဒိ ဂေါဝ်လောန်စိစီု သၠောမ်ယာတ်ဂှ်ပၠန် ဂေါဝ်လောန်သန်ကီု ကာလစဴဟာန် နိဗ္ဗာန်ဍီုဍီု ကျာ်ဂေါဝ်က္ဍဝ်က္ဍီု ဝိပါကကီုရ ကျာ်ထၚ်ဍာ်ပၠန် ဟီုကဵုအာနန္ဒ အာနန်ကဵုဍာ် ကျာ်တြဲသုၚ်ရ ညံၚ်သ္ကိုဟ်ဍာ်ကၠာ ဂၞဴအာကြံကြ ချပ်ဗ္စာရဏာ ပိုၚ်ခြာတော်ဆ အနိစ္စရော သန္ထာန်ရောဂ ရုပ္ပက္ခခန္ဓ ဍေံလေပ်ဇြလီု။

၁၉။ ထ္ၜးသံဝေဂ သွက်ဂွံဗစာရဏာ

၂၀။ ထ္ၜးအာနန်ရိုဟ်ရေၚ်ဂုဏ်ကျာ်

၂၁။ ထ္ၜးကွးကျာ်ကၠာကဵု-ကွးကျာ်လက်ကြဴ

၂၂။ ထ္ၜးလၟေၚ်ဂိတုပသာ်ပေၚ်

၂၃။ ထ္ၜးအဓိကိုရ်က္တဵုဒှ်

၂၄။ ထ္ၜးပူဇဴဇွကျာ်တြဲ

၂၅။ ထ္ၜးမှာထေရ်အာနန်ယာံရိုဟ်ရေၚ်

၂၆။ ထ္ၜးဍုၚ်ဇၞော်ဒှ်စှ်တရဴ

၂၇။ ထ္ၜးမှာဇန်ဂမၠိုၚ်ယာံရိုဟ်ရေၚ်

၂၈။ ထ္ၜးအိန်ဒေဝတဴဂမၠိုၚ်ယာံရိုဟ်ရေၚ်

၂၉။ ထ္ၜးပြုပြေၚ်ဇွကျာ်တြဲ

၃၀။ ထ္ၜးဂၞကျာ်မလ္လိကာ ယာံကဵုဇွကျာ်

၃၁။ ထ္ၜးဂၞကျာ်မလ္လိကာ ရာဒနာမိက်

၃၂။ ထ္ၜးမှာထေရ်ကဿပ ဆဵုတဳ

၃၃။ ထ္ၜးမှာထေရ်ကဿပ လ္ၚောဝ်ဇိုၚ်ကျာ်တြဲ

၃၄။ ထ္ၜးမှာထေရ်ကဿပ ရာဒနာမိက်စံၚ်ဗဂဵုဓါတ်

၃၅။ ထ္ၜးဓါတ်ကျာ်တြဲ

၃၆။ ထ္ၜးအ္စာဒြောန ပါ်ပရအ်ဓါတ်

၃၇။ ထ္ၜးဌာန်ဒတန်ဓါတ်ကျာ်

၃၈။ ထ္ၜးပရူပရာဗုဒ္ဓဝၚ် ဂွံက္တဵုဒှ်

၃၉။ ထ္ၜးကဝ်ကဵုကျာ်တြဲ ၂၄-

၄၀။ ထ္ၜးဗုဒ္ဓဝၚ်ကျာ်တြဲ ၂၄- ဗွဲခဍန်

၄၁။ ထ္ၜးလၚ်္ကာနိဂိုမ်

၄၂။ ဂုဏ်ဖိုလ်ဂွံပသ္ဇိုၚ်ကဵုရတ်ပိ

နိဿဲ 
ညံၚ်ကောန်ဂကူမန် ဗုဒ္ဓဘာသာဂမၠိုၚ််

သ္ဂောံတီကေတ် ပရူဗုဒ္ဓဝၚ်ကျာ်တြဲဂေါတမ

ကျာ်ဇၞော်အ္စာတၠ အစွောံ ချူဆန်လဝ်

* ပြကိုဟ်လၚ်္ကာဗုဒ္ဓဝၚ် ကျာ်တြဲဂေါတမ

(ကေုာံ ဗုဒ္ဓဝၚ်ကျာ်တြဲ ၂၄-ဗွဲခဍန်)

တၠဂုဏ်အ္စာ နာဲကလျာဏ (ဓမ္မစရိယ) ချူဇန်လဝ်ရောၚ် ။ ။ ။

၁၃၅၂ သၞာံ။ ဂိတုဖဝ်ရဂိုန် ၁၃-မံက်။

လၟိဟ်အုပ် (၁၅၀၀) တက်တြးလဝ်ရ။

တက်ပ္ဍဵုဗီိုက််မန် (ဩသရပုတ္တ) ကွာန်ဖအံက် ဘာတိုက်တၟိ။

!Main category